ΚΑΝΟΝΙΣΜΌΣ (ΕΕ) αριθ. 549/2010 ΤΗΣ ΕΠΙΤΡΟΠΉΣ της 23ης Ιουνίου 2010 σχετικά με την τροποποίηση και τη διόρθωση του κανονισμού (ΕΕ) αριθ. 1272/2009 για τη θέσπιση κοινών λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά την αγορά και την πώληση γεωργικών προϊόντων από τη δημόσια παρέμβαση Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 43 στοιχεία α), δ) και ι) σε συνδυασμό με το άρθρο 4, Εκτιμώντας τα ακόλουθα: (1) Το άρθρο 12 παράγραφος 2 του κανονισμού (ΕΚ) αριθ. 1234/2007 προβλέπει ότι η Επιτροπή, χωρίς την επικουρία της επιτροπής που αναφέρεται το άρθρο 195 παράγραφος 1 του εν λόγω κανονισμού, κλείνει τη δημόσια παρέμβαση για το βόειο κρέας εάν κατά τη διάρκεια αντιπροσωπευτικής περιόδου δεν πληρούνται πλέον οι όροι του άρθρου 12 παράγραφος 1 στοιχείο γ) του εν λόγω κανονισμού. Είναι αναγκαίο να καθορισθεί η αντιπροσωπευτική περίοδος για το κλείσιμο της δημόσιας παρέμβασης για το βόειο κρέας μέσω διαγωνισμού και, ως εκ τούτου, η αρμοδιότητα αυτή της Επιτροπής πρέπει να αντικατοπτρίζεται στο άρθρο 16 του κανονισμού (ΕΕ) αριθ. 1272/2009 της Επιτροπής (2). (2) Στο άρθρο 29 παράγραφος 2 του κανονισμού (ΕΕ) αριθ. 1272/2009 θεσπίστηκαν διαφορετικές και λανθασμένες διατάξεις στις διαφορετικές γλωσσικές εκδόσεις όσον αφορά τους κανόνες που πρέπει να εφαρμόζονται σε περίπτωση που ο οργανισμός παρέμβασης αλλάξει την αποθήκη που υπέδειξε ο προσφέρων. Συνεπώς, είναι αναγκαίο να αποσαφηνισθεί ότι, στην περίπτωση αυτή, το πρόσθετο μεταφορικό κόστος βαρύνει τους οργανισμούς παρέμβασης, εκτός των πρώτων 20 χιλιομέτρων, και να προστεθεί ότι, σε περίπτωση εφαρμογής του άρθρου 38 παράγραφος 3, η μείωση δεν υπερβαίνει το κόστος μεταφοράς πέραν των 100 χιλιόμετρων. (3) Στο μέρος IX του παραρτήματος ΙΙΙ του κανονισμού (ΕΕ) αριθ. 1272/2009 θεσπίζονται διατάξεις όσον αφορά τα χαρτοκιβώτια για τη συσκευασία του βοείου κρέατος που αγοράζεται στην παρέμβαση. Είναι αναγκαίο να προσαρμοστούν οι απαιτήσεις σφράγισης που προβλέπονται στο σημείο 6 ώστε να ευθυγραμμιστούν με τις απαιτήσεις του τμήματος Ι του παραρτήματος ΙΙ του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (3). (4) Με την ευκαιρία της τροποποίησης του κανονισμού (ΕΕ) αριθ. 1272/2009, κρίνεται σκόπιμο να διορθωθεί μια παράληψη στο άρθρο 25 του εν λόγω κανονισμού. (5) Ως εκ τούτου, ο κανονισμός (ΕΕ) αριθ. 1272/2009 πρέπει να τροποποιηθεί και να διορθωθεί αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΕ) αριθ. 1272/2009 τροποποιείται ως εξής: 1. Στο άρθρο 16 παράγραφος 2, το στοιχείο β) αντικαθίσταται από το ακόλουθο κείμενο: «β) τον διαγωνισμό για την αγορά βοείου κρέατος ανά κατηγορία και κράτος μέλος ή περιφέρειά του με βάση τις δύο πλέον πρόσφατες καταγραφείσες εβδομαδιαίες αγοραίες τιμές, σύμφωνα με το άρθρο 12 παράγραφος 1 στοιχείο γ) του κανονισμού (ΕΚ) αριθ. 1234/2007. Η Επιτροπή κλείνει τον διαγωνισμό σύμφωνα με την ίδια διαδικασία, ανά κατηγορία και κράτος μέλος ή περιφέρειά του, με βάση τις πλέον πρόσφατες καταγραφείσες εβδομαδιαίες αγοραίες τιμές.». 2. Στο άρθρο 16 παράγραφος 6 πρώτο εδάφιο, η εισαγωγική φράση αντικαθίσταται από το ακόλουθο κείμενο: «Για τους σκοπούς του άρθρου 12 παράγραφος 1 στοιχείο γ), του άρθρου 12 παράγραφος 2 και του άρθρου 18 παράγραφος 3 στοιχείο β) του κανονισμού (ΕΚ) αριθ. 1234/2007, ισχύουν οι ακόλουθοι κανόνες:». 3. Στο άρθρο 25, η πρώτη παράγραφος αντικαθίσταται από το ακόλουθο κείμενο: «Μετά τον έλεγχο του παραδεκτού των προσφορών αγοράς σε καθορισμένη τιμή ή μέσω διαγωνισμού που αναφέρεται στο άρθρο 11 παράγραφος 1 και τη γνωστοποίηση σύμφωνα με το άρθρο 20 παράγραφος 3, ο οργανισμός παρέμβασης εκδίδει δελτίο παράδοσης, με την επιφύλαξη των μέτρων που θεσπίζονται σύμφωνα με το άρθρο 14 παράγραφος 1 και το άρθρο 19 παράγραφος 1. Το δελτίο παράδοσης είναι αριθμημένο, φέρει ημερομηνία και αναφέρει: α) την ποσότητα που πρόκειται να παραδοθεί, β) την καταληκτική προθεσμία παράδοσης των προϊόντων, γ) την αποθήκη στην οποία παραδίδονται τα προϊόντα, δ) την τιμή στην οποία έγινε δεκτή η προσφορά αγοράς σε καθορισμένη τιμή ή μέσω διαγωνισμού.». 4. Στο άρθρο 29, η παράγραφος 2 αντικαθίσταται από το ακόλουθο κείμενο: «2. Εάν ο οργανισμός παρέμβασης αλλάξει την αποθήκη που υπέδειξε ο προσφέρων, σύμφωνα με το άρθρο 26 παράγραφος 1, το επιπλέον κόστος μεταφοράς, εκτός των 20 πρώτων χιλιομέτρων, βαρύνει τον οργανισμό παρέμβασης. Ωστόσο, το κόστος μεταφοράς πέραν των 100 χιλιομέτρων εξακολουθεί να βαρύνει εξ ολοκλήρου τον οργανισμό παρέμβασης. Η παρούσα παράγραφος δεν εφαρμόζεται σε περίπτωση εφαρμογής του άρθρου 31 παράγραφος 2.». 5. Στο άρθρο 38 παράγραφος 3, το στοιχείο α) αντικαθίσταται από το ακόλουθο κείμενο: «α) τα έξοδα μεταφοράς μεταξύ του πραγματικού τόπου παραλαβής που όρισε ο οργανισμός παρέμβασης και της αποθήκης που αναφέρεται στο άρθρο 10 παράγραφος 1 στοιχείο α) σημείο iv) όπου τα προϊόντα έπρεπε να είχαν παραδοθεί με το χαμηλότερο κόστος, εντός του ορίου των 100 χιλιομέτρων που αναφέρεται στο άρθρο 29 παράγραφος 1· και». 6. Στο μέρος IX του παραρτήματος III, το σημείο 6 αντικαθίσταται από το ακόλουθο κείμενο: «6. Τα χαρτοκιβώτια πρέπει να είναι σφραγισμένα: α) με σήμα αναγνώρισης που τοποθετείται σύμφωνα με το τμήμα Ι του παραρτήματος ΙΙ του κανονισμού (ΕΚ) αριθ. 853/2004, β) και στα δύο άκρα του χαρτοκιβωτίου, με ετικέτες του οργανισμού παρέμβασης που φέρουν αύξοντα αριθμό και τοποθετούνται κατά τέτοιο τρόπο ώστε να καταστρέφονται όταν ανοίγει το χαρτοκιβώτιο.». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται: α) από την 1η Ιουλίου 2010 για το βόειο κρέας, το βούτυρο, το αποκορυφωμένο γάλα σε σκόνη και τα σιτηρά, και β) από την 1η Σεπτεμβρίου 2010 για το ρύζι. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Ιουνίου 2010.

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 7ης Μαρτίου 2011 για τη σύναψη συμφωνίας της Γενεύης για το εμπόριο μπανανών μεταξύ της Ευρωπαϊκής Ένωσης και της Βραζιλίας, της Κολομβίας, της Κόστα Ρίκα, του Ισημερινού, της Γουατεμάλας, της Ονδούρας, του Μεξικού, της Νικαράγουας, του Παναμά, του Περού και της Βενεζουέλας και συμφωνίας για το εμπόριο μπανανών μεταξύ της Ευρωπαϊκής Ένωσης και των Ηνωμένων Πολιτειών (2011/194/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Σύμφωνα με την απόφαση 2010/314/ΕΕ του Συμβουλίου (1), η συμφωνία της Γενεύης για το εμπόριο μπανανών μεταξύ της Ευρωπαϊκής Ένωσης και της Βραζιλίας, της Κολομβίας, της Κόστα Ρίκα, του Ισημερινού, της Γουατεμάλας, της Ονδούρας, του Μεξικού, της Νικαράγουας, του Παναμά, του Περού και της Βενεζουέλας και η συμφωνία για το εμπόριο μπανανών μεταξύ της Ευρωπαϊκής Ένωσης και των Ηνωμένων Πολιτειών της Αμερικής, υπεγράφη εξ ονόματος της Ευρωπαϊκής Ένωσης, στις 31 Μαΐου 2010 και στις 8 Ιουνίου 2010 αντίστοιχα, με την επιφύλαξη σύναψής τους σε μεταγενέστερη ημερομηνία. (2) Κρίνεται σκόπιμο να εγκριθούν οι δύο αυτές συμφωνίες, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνονται οι κάτωθι συμφωνίες: α) η συμφωνία της Γενεύης για το εμπόριο μπανανών μεταξύ της Ευρωπαϊκής Ένωσης και της Βραζιλίας, της Κολομβίας, της Κόστα Ρίκα, του Ισημερινού, της Γουατεμάλας, της Ονδούρας, του Μεξικού, της Νικαράγουας, του Παναμά, του Περού και της Βενεζουέλας (2) (η «συμφωνία της Γενεύης»)· β) η συμφωνία για το εμπόριο μπανανών μεταξύ της Ευρωπαϊκής Ένωσης και των Ηνωμένων Πολιτειών της Αμερικής (3) (η «συμφωνία ΕΕ/ΗΠΑ»). Άρθρο 2 Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να προβούν, εξ ονόματος της Ένωσης, στην κοινοποίηση που προβλέπεται στην παράγραφο 8 στοιχείο α) της συμφωνίας της Γενεύης και στην παράγραφο 6 της συμφωνίας ΕΕ/ΗΠΑ, προκειμένου να εκφραστεί η συναίνεση της Ένωσης να δεσμευτεί από τις εν λόγω συμφωνίες. Άρθρο 3 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 7 Μαρτίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Εμπορικές πράξεις

Εμπορική νομοθεσία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 9ης Ιουνίου 2011 για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του πρωτοκόλλου μεταξύ της Ευρωπαϊκής Κοινότητας και της Δημοκρατίας του Πράσινου Ακρωτηρίου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ των δύο μερών (2011/405/EE) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 43 σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Στις 19 Δεκεμβρίου 2006 το Συμβούλιο εξέδωσε τον κανονισμό (ΕΚ) αριθ. 2027/2006 σχετικά με τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας του Πράσινου Ακρωτηρίου (1). (2) Το πρωτόκολλο για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης λήγει στις 31 Αυγούστου 2011. (3) Η Ευρωπαϊκή Ένωση διαπραγματεύτηκε με τη Δημοκρατία του Πράσινου Ακρωτηρίου (εφεξής καλούμενη «Πράσινο Ακρωτήριο») νέο πρωτόκολλο με το οποίο παραχωρούνται στα σκάφη της EE αλιευτικές δυνατότητες στα ύδατα όπου η Δημοκρατία του Πράσινου Ακρωτηρίου ασκεί την κυριαρχία ή τη δικαιοδοσία της σε θέματα αλιείας. (4) Αποτέλεσμα των διαπραγματεύσεων αυτών ήταν η μονογράφηση νέου πρωτοκόλλου στις 22 Δεκεμβρίου 2010. (5) Για να διασφαλιστεί η συνέχιση των αλιευτικών δραστηριοτήτων των ενωσιακών αλιευτικών σκαφών, το άρθρο 15 του νέου πρωτοκόλλου προβλέπει την προσωρινή εφαρμογή του από 1ης Σεπτεμβρίου 2011. (6) Το νέο πρωτόκολλο είναι σκόπιμο να υπογραφεί και να εφαρμοσθεί προσωρινά, εν αναμονή της ολοκλήρωσης των διαδικασιών που προβλέπονται για την επίσημη σύναψή του, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο πρώτο Εγκρίνεται εξ ονόματος της Ένωσης, και με την επιφύλαξη της σύναψής του, η υπογραφή του πρωτοκόλλου μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου, σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ των δύο μερών. Το κείμενο του πρωτοκόλλου επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν), εξ ονόματος της Ευρωπαϊκής Ένωσης, το πρωτόκολλο, με την επιφύλαξη της σύναψής του. Άρθρο 3 Το πρωτόκολλο εφαρμόζεται προσωρινά από την 1η Σεπτεμβρίου 2011 εν αναμονή της ολοκλήρωσης των διαδικασιών που προβλέπονται για τη σύναψή του. Άρθρο 4 Η παρούσα απόφαση αρχίζει να ισχύει την ημέρα της έκδοσής της. Λουξεμβούργο, 9 Ιουνίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 14ης Ιουνίου 2010 για τη θέση που θα λάβει η Ευρωπαϊκή Ένωση στο πλαίσιο του Συμβουλίου Υπουργών ΑΚΕ-ΕΚ σχετικά με τα μεταβατικά μέτρα που θα εφαρμοστούν από την ημερομηνία υπογραφής έως την ημερομηνία θέσης σε ισχύ της συμφωνίας για την τροποποίηση για δεύτερη φορά της συμφωνίας εταιρικής σχέσης μεταξύ των μελών της ομάδος κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπογράφηκε στο Κοτονού στις 23 Ιουνίου 2000, όπως τροποποιήθηκε για πρώτη φορά στο Λουξεμβούργο στις 25 Ιουνίου 2005 (2010/614/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 217 σε συνδυασμό με το άρθρο 218 παράγραφος 9, τη συμφωνία εταιρικής σχέσης μεταξύ των μελών της ομάδος κρατών της Αφρικής, της Καραϊβικής και του Ειρηνικού αφενός, και της Ευρωπαϊκής Κοινότητας και των κρατών μελών της αφετέρου, η οποία υπογράφηκε στο Κοτονού στις 23 Ιουνίου 2000 (1), όπως τροποποιήθηκε στο Λουξεμβούργο στις 25 Ιουνίου 2005 (2) (εφεξής: «η συμφωνία του Κοτονού»), και ιδίως το άρθρο 95 παράγραφος 3, την πρόταση της Ευρωπαϊκής Επιτροπής, Εκτιμώντας τα ακόλουθα: (1) Η συμφωνία του Κοτονού συνήφθη για 20 έτη, αρχής γενομένης από την 1η Μαρτίου 2000. Ωστόσο, είχε προβλεφθεί η δυνατότητα τροποποίησης των διατάξεών της με διαδικασία αναθεώρησης ανά πενταετία. (2) Στις 23 Φεβρουαρίου 2005, ολοκληρώθηκαν στις Βρυξέλλες οι διαπραγματεύσεις για την πρώτη τροποποίηση της συμφωνίας του Κοτονού. Η τροποποιημένη συμφωνία υπεγράφη στο Λουξεμβούργο στις 25 Ιουνίου 2005 και τέθηκε σε ισχύ την 1η Ιουλίου 2008. (3) Στις 23 Φεβρουαρίου 2009, το Συμβούλιο εξουσιοδότησε την Επιτροπή να αρχίσει διαπραγματεύσεις με την ομάδα κρατών της Αφρικής, της Καραϊβικής και του Ειρηνικού με σκοπό να προβεί στη δεύτερη τροποποίηση της συμφωνίας του Κοτονού. (4) Οι διαπραγματεύσεις ολοκληρώθηκαν στις 19 Μαρτίου 2010, κατά την έκτακτη συνεδρίαση του Συμβουλίου Υπουργών ΑΚΕ-ΕΕ, με τη μονογραφή του σχεδίου των κειμένων που αποτελούν τη βάση της συμφωνίας για την τροποποίηση της συμφωνίας του Κοτονού («συμφωνία») για δεύτερη φορά. (5) Η συμφωνία που θα υπογραφεί στην Ουαγκαντούγκου στις 22 Ιουνίου 2010, θα τεθεί σε ισχύ μόλις ολοκληρωθούν οι διαδικασίες κύρωσης που αναφέρονται στο άρθρο 93 της συμφωνίας του Κοτονού. (6) Σύμφωνα με το άρθρο 95 παράγραφος 3 της συμφωνίας του Κοτονού, το Συμβούλιο των Υπουργών ΑΚΕ-ΕΕ θεσπίζει τα μεταβατικά μέτρα που είναι ενδεχομένως αναγκαία για την περίοδο από την ημερομηνία υπογραφής έως την ημερομηνία θέσης σε ισχύ της συμφωνίας. (7) Η προσωρινή εφαρμογή της συμφωνίας θα πρέπει να αποτελεί ταυτόχρονα αναγκαίο και επαρκές μεταβατικό μέτρο, ΕΚΔΙΔΕΙ ΤΗΝ ΠΑΡΟΥΣΑ ΑΠΟΦΑΣΗ: Άρθρο μόνο Η θέση της Ευρωπαϊκής Ένωσης στο Συμβούλιο Υπουργών ΑΚΕ-ΕΕ όσον αφορά τα μεταβατικά μέτρα που πρέπει να εφαρμοστούν από την ημερομηνία υπογραφής έως την ημερομηνία θέσης σε ισχύ της συμφωνίας για την τροποποίηση για δεύτερη φορά της συμφωνίας εταιρικής σχέσης μεταξύ των μελών της ομάδος κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπογράφηκε στο Κοτονού στις 23 Ιουνίου 2000, όπως τροποποιήθηκε για πρώτη φορά στο Λουξεμβούργο στις 25 Ιουνίου 2005, («συμφωνία»), συνίσταται στην έγκριση της προσωρινής εφαρμογής της συμφωνίας, σύμφωνα με το συνημμένο σχέδιο απόφασης του Συμβουλίου Υπουργών ΑΚΕ-ΕΕ. Είναι δυνατό να εγκριθούν τροποποιήσεις ήσσονος σημασίας του σχεδίου απόφασης χωρίς να είναι αναγκαία η τροποποίηση της παρούσας απόφασης. Λουξεμβούργο, 14 Ιουνίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 31ης Μαρτίου 2011 για καθορισμό της θέσης την οποία πρέπει να λάβει η Ευρωπαϊκή Ένωση στο Διεθνές Συμβούλιο Ζάχαρης όσον αφορά την παράταση της διεθνούς συμφωνίας για τη ζάχαρη του 1992 (2011/223/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 σε συνδυασμό με το άρθρο 218 παράγραφος 9, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: Η διεθνής συμφωνία για τη ζάχαρη του 1992, η οποία είχε συναφθεί από το Συμβούλιο, εξ ονόματος της Κοινότητας, με την απόφαση 92/580/ΕΟΚ (1), παρέμεινε αρχικά σε ισχύ μέχρι τις 31 Δεκεμβρίου 1995. Έκτοτε παρατείνεται τακτικά για διαδοχικές περιόδους δύο ετών. Παρατάθηκε τελευταία με την απόφαση του Διεθνούς Συμβουλίου Ζάχαρης στις 28 Μαΐου 2009 και παραμένει σε ισχύ έως τις 31 Δεκεμβρίου 2011. Η περαιτέρω παράταση είναι προς το συμφέρον της Ένωσης. Η Επιτροπή, η οποία εκπροσωπεί την Ένωση στο Διεθνές Συμβούλιο Ζάχαρης, θα πρέπει, συνεπώς, να εξουσιοδοτηθεί να ψηφίσει υπέρ της παράτασης αυτής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η θέση την οποία πρέπει να λάβει η Ένωση στο Διεθνές Συμβούλιο Ζάχαρης είναι να ψηφίσει υπέρ της παράτασης της διεθνούς συμφωνίας για τη ζάχαρη του 1992 για περαιτέρω περίοδο έως δύο έτη. Η Επιτροπή εξουσιοδοτείται να εκφράσει τη θέση αυτή στο Διεθνές Συμβούλιο Ζάχαρης. Άρθρο 2 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 31 Μαρτίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΚΑΝΟΝΙΣΜΌΣ (ΕΕ) αριθ. 255/2010 ΤΗΣ ΕΠΙΤΡΟΠΉΣ της 25ης Μαρτίου 2010 για καθορισμό κοινών κανόνων διαχείρισης της ροής της εναέριας κυκλοφορίας (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 551/2004 του Ευρωπαϊκού Κοινοβουλίου και του Συμβουλίου της 10ης Μαρτίου 2004 για την οργάνωση και τη χρήση του εναέριου χώρου στο πλαίσιο του Ενιαίου Ευρωπαϊκού Ουρανού (κανονισμός για τον εναέριο χώρο) (1), και ιδίως το άρθρο 6 παράγραφος 7, Εκτιμώντας τα ακόλουθα: (1) H Επιτροπή απαιτείται να λάβει μέτρα για τη διαχείριση της ροής της εναέριας κυκλοφορίας (εφεξής ATFM) με σκοπό τη βελτιστοποίηση της διαθέσιμης χωρητικότητας στη χρήση του εναέριου χώρου και τη βελτίωση των διαδικασιών διαχείρισης της ροής της εναέριας κυκλοφορίας (ATFM). (2) Ο Ευρωπαϊκός Οργανισμός για την Ασφάλεια της Αεροναυτιλίας (Eurocontrol) έλαβε την εντολή σύμφωνα με το άρθρο 8 παράγραφος 1 του κανονισμού (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου της 10ης Μαρτίου 2004 για τη χάραξη του πλαισίου για τη δημιουργία του Ενιαίου Ευρωπαϊκού Ουρανού (κανονισμός-πλαίσιο) (2) να αναπτύξει εκτελεστικούς κανόνες διαχείρισης της ροής της εναέριας κυκλοφορίας (ATFM). Ο παρών κανονισμός βασίζεται στη σχετική έκθεση εντολής της 7ης Δεκεμβρίου 2007. (3) Η ομοιόμορφη εφαρμογή συγκεκριμένων κανόνων και διαδικασιών εντός του εναέριου χώρου του ενιαίου ευρωπαϊκού ουρανού είναι αποφασιστικής σημασίας για να επιτευχθεί βέλτιστη χρήση της διαθέσιμης ικανότητας ελέγχου του εναέριου χώρου μέσω της αποτελεσματικής διαχείρισης και εκτέλεσης των λειτουργιών διαχείρισης της ροής της εναέριας κυκλοφορίας (ATFM). (4) Ο παρών κανονισμός δεν καλύπτει τις στρατιωτικές επιχειρήσεις και τη στρατιωτική εκπαίδευση, όπως αναφέρεται στο άρθρο 1 παράγραφος 2 του κανονισμού (ΕΚ) αριθ. 549/2004. Ωστόσο, στρατιωτικά αεροσκάφη που χρησιμοποιούνται στη γενική εναέρια κυκλοφορία πρέπει να υπόκεινται στα μέτρα διαχείρισης της ροής της εναέριας κυκλοφορίας (ATFM) όταν εκτελούν ή πρόκειται να εκτελέσουν πτήση εντός του εναερίου χώρου ή σε αερολιμένες όπου εφαρμόζονται τα εν λόγω μέτρα διαχείρισης της ροής της εναέριας κυκλοφορίας (ATFM). (5) Σύμφωνα με το άρθρο 13 του κανονισμού (ΕΚ) αριθ. 549/2004, τα ζωτικά συμφέροντα της πολιτικής ασφαλείας ή άμυνας των κρατών μελών διασφαλίζονται κατά τον καθορισμό και την εφαρμογή των μέτρων διαχείρισης της ροής της εναέριας κυκλοφορίας (ATFM). (6) Ο Eurocontrol, λαμβάνοντας υπόψη τις συστάσεις του Διεθνούς Οργανισμού Πολιτικής Αεροπορίας (ΔΟΠΑ), συνέστησε μια κεντρική μονάδα διαχείρισης της ροής της εναέριας κυκλοφορίας (ATFM), η οποία έχει αναλάβει το σχεδιασμό, το συντονισμό και την εκτέλεση των μέτρων διαχείρισης της ροής της εναέριας κυκλοφορίας (ATFM)· τα κράτη μέλη πρέπει να λάβουν τα αναγκαία μέτρα ώστε να εξασφαλισθεί ότι η κεντρική μονάδα διαχείρισης της ροής της εναέριας κυκλοφορίας (ATFM) επιτυγχάνει βέλτιστα αποτελέσματα των μέτρων διαχείρισης της ροής της εναέριας κυκλοφορίας στο ευρωπαϊκό δίκτυο διαχείρισης της εναέριας κυκλοφορίας (εφεξής EATMN). (7) Τα μέτρα ATFM πρέπει να βασίζονται στις αρχές που έχει καθορίσει η ΔΟΠΑ, όλα δε τα μέρη που συμμετέχουν στο σύστημα διαχείρισης της ροής της εναέριας κυκλοφορίας (ATFM) πρέπει να τηρούν τους κανόνες που εγγυώνται την ασφαλή και μέγιστη δυνατή αξιοποίηση της ικανότητας ελέγχου της εναέριας κυκλοφορίας. (8) Τα μέτρα ATFM πρέπει να λαμβάνουν υπόψη την ύπαρξη διαθέσιμων διαδρομών και εναερίου χώρου ιδίως, με την εφαρμογή της ευέλικτης χρήσης του εναερίου χώρου από όλα τα ενδιαφερόμενα μέρη, συμπεριλαμβανομένης της μονάδας διαχείρισης του εναερίου χώρου σύμφωνα με τον κανονισμό (ΕΚ) αριθ. 2150/2005 της Επιτροπής της 23ης Δεκεμβρίου 2005 για την ευέλικτη χρήση του εναέριου χώρου (3). (9) Για να βελτιστοποιηθεί η διαθέσιμη χωρητικότητα του ευρωπαϊκού δικτύου διαχείρισης της εναέριας κυκλοφορίας (EATMN), όπως και των αερολιμένων, πρέπει να θεσπισθούν διαδικασίες για τη βελτίωση της συνοχής μεταξύ χρονοθυρίδων των αερολιμένων (slots) και σχεδίων πτήσης. (10) Ενδείκνυται να παρέχεται στα κράτη μέλη και στα εμπλεκόμενα στις διαδικασίες ATFM μέρη επαρκής χρόνος προς συμμόρφωση με τις απαιτήσεις της διαχείρισης της ροής της εναέριας κυκλοφορίας. (11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ενιαίου ουρανού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός καθορίζει τις απαιτήσεις για τη διαχείριση της ροής της εναέριας κυκλοφορίας (ATFM) με σκοπό τη βελτιστοποίηση της διαθέσιμης χωρητικότητας στο ευρωπαϊκό δίκτυο διαχείρισης της εναέριας κυκλοφορίας (EATMN) και την αναβάθμιση των διαδικασιών διαχείρισης της ροής της εναέριας κυκλοφορίας (ATFM). 2. Ο παρών κανονισμός εφαρμόζεται εντός του εναερίου χώρου, όπως αυτός αναφέρεται στο άρθρο 1 παράγραφος 3 του κανονισμού (ΕΚ) αριθ. 551/2004, σε: α) όλες τις πτήσεις που προορίζονται ή εκτελούνται στο πλαίσιο της γενικής εναέριας κυκλοφορίας και σύμφωνα με τους κανόνες εξ ολοκλήρου ή εν μέρει πτήσης με όργανα (IFR)· β) όλες τις φάσεις πτήσεων που αναφέρονται στο στοιχείο α) και στη διαχείριση της εναέριας κυκλοφορίας. 3. Ο παρών κανονισμός εφαρμόζεται στα ακόλουθα μέρη, ή φορείς που ενεργούν εξ ονόματός τους, τα οποία συμμετέχουν στις διαδικασίες διαχείρισης της ροής της εναέριας κυκλοφορίας (ATFM): α) φορείς εκμετάλλευσης αεροσκαφών· β) μονάδες εξυπηρέτησης εναέριας κυκλοφορίας (εφεξής ATS), συμπεριλαμβανομένων των γραφείων υποβολής αναφορών και των υπηρεσιών ελέγχου αεροδρομίων· γ) υπηρεσίες αεροναυτικών πληροφοριών· δ) φορείς εμπλεκόμενους στη διαχείριση του εναερίου χώρου· ε) φορείς διαχείρισης αερολιμένων· στ) κεντρική μονάδα διαχείρισης της ροής της εναέριας κυκλοφορίας (ATFM)· ζ) τοπικές μονάδες διαχείρισης της ροής της εναέριας κυκλοφορίας (ATFM)· η) συντονιστές χρονοθυρίδων των συντονισμένων αερολιμένων. Άρθρο 2 Ορισμοί Για τους σκοπούς του παρόντος κανονισμού εφαρμόζονται οι ορισμοί του άρθρου 2 του κανονισμού (ΕΚ) αριθ. 549/2004 και του άρθρου 2 του κανονισμού (ΕΟΚ) αριθ. 95/93 του Συμβουλίου (4). Επίσης, νοείται ως: 1) «μέτρο διαχείρισης της ροής της εναέριας κυκλοφορίας (ATFM)», κάθε ενέργεια για την εκτέλεση της διαχείρισης της ροής της εναέριας κυκλοφορίας και της διαχείρισης της χωρητικότητας· 2) «φορέας εκμετάλλευσης αεροσκαφών», πρόσωπο, οργανισμός ή επιχείρηση που συμμετέχει ή προσφέρεται να συμμετάσχει στην εκμετάλλευση αεροσκαφών· 3) «κανόνες πτήσης με όργανα (IFR)», οι κανόνες πτήσης με όργανα που ορίζονται στο παράρτημα 2 της σύμβασης του Σικάγου για τη διεθνή πολιτική αεροπορία του 1944 (εφεξής «Σύμβαση του Σικάγου»)· 4) «γραφείο υποβολής αναφορών εξυπηρέτησης εναέριας κυκλοφορίας (ATS)», η μονάδα υπηρεσιών εναέριας κυκλοφορίας (ΑΤS) που έχει συσταθεί για την παραλαβή αναφορών σχετικών με τις υπηρεσίες εναέριας κυκλοφορίας και των σχεδίων πτήσεων που υποβάλλονται πριν από την πρώτη χορήγηση εξουσιοδότησης ελέγχου εναέριας κυκλοφορίας· 5) «τοπική μονάδα διαχείρισης της ροής της εναέριας κυκλοφορίας (ATFM)», φορέας διαχείρισης της ροής, ο οποίος λειτουργεί εξ ονόματος ενός ή περισσότερων άλλων φορέων διαχείρισης της ροής ως διεπαφή μεταξύ της κεντρικής μονάδας διαχείρισης της ροής της εναέριας κυκλοφορίας (ATFM) και μιας μονάδας υπηρεσιών εναέριας κυκλοφορίας (ATS) ή ομάδας τέτοιων μονάδων· 6) «κρίσιμο συμβάν», ασυνήθης κατάσταση ή κρίση που συνεπάγεται μείζονα απώλεια χωρητικότητας στο ευρωπαϊκό δίκτυο διαχείρισης της εναέριας κυκλοφορίας (EATMN), ή μείζονα ανισορροπία μεταξύ χωρητικότητας του EATMN και της ζήτησης, ή μείζονα αστοχία στη ροή πληροφοριών σε ένα ή περισσότερα μέρη του EATMΝ· 7) «χρονοθυρίδα της διαχείρισης της ροής της εναέριας κυκλοφορίας (ATFM) για αναχώρηση», ο υπολογισμένος χρόνος απογείωσης που έχει διατεθεί από την κεντρική μονάδα διαχείρισης της ροής της εναέρια κυκλοφορίας με τη χρονική ανοχή την οποία διαχειρίζεται η τοπική μονάδα εξυπηρέτησης εναέριας κυκλοφορίας (ATS)· 8) «καθοδήγηση διαδρομών και εναέριας κυκλοφορίας», οι πολιτικές και οι διαδικασίες χρήσης των διαδρομών από τα αεροσκάφη· 9) «πολλαπλό σχέδιο πτήσης», περισσότερα του ενός σχέδια για την ίδια πτήση μεταξύ δύο αερολιμένων· 10) «διάταξη τομέα μονάδων εξυπηρέτησης της εναέριας κυκλοφορίας (ATS)», η τετραδιάστατη περιγραφή τομέα μονάδων ATS του εναερίου χώρου, ή ομάδας τομέων, που μπορεί να λειτουργεί σε μόνιμη ή προσωρινή βάση· 11) «χρόνος αναμονής αερολιμένα», ο προκαθορισμένος χρόνος μεταξύ έναρξης τροχοδρόμησης και απογείωσης, ο οποίος εκφράζεται σε πρώτα λεπτά και ισχύει κατά τη διάρκεια των φυσιολογικών αερολιμενικών επιχειρήσεων· 12) «επικαιροποιημένη θέση πτήσης», η θέση αεροσκάφους, η οποία επικαιροποιείται με βάση δεδομένα επιτήρησης, το σχέδιο πτήσης ή αναφορές θέσης· 13) «εξουσιοδότηση ελέγχου εναέριας κυκλοφορίας», η εξουσιοδότηση προς αεροσκάφος να κινηθεί με βάση τους όρους που έχει ορίσει μονάδα ελέγχου της εναέριας κυκλοφορίας· 14) «αναστολή σχεδίου πτήσης», η διαδικασία που κινεί φορέας διαχείρισης της ροής της εναέριας κυκλοφορίας με σκοπό να εξασφαλισθεί από την ενδιαφερόμενη αεροπορική εταιρεία τροποποίηση του σχεδίου πτήσης πριν από την εκτέλεση της πτήσης· 15) «αεροπορική γραμμή», μια πτήση ή σειρά πτήσεων για τη μεταφορά επιβατών, φορτίου ή ταχυδρομείου, έναντι αμοιβής ή μίσθωσης· 16) «επιχειρησιακό ημερολόγιο», το ημερολόγιο του συστήματος διαχείρισης της ροής της εναέριας κυκλοφορίας (ATFM), το οποίο έχει διαμορφωθεί σε βάση δεδομένων για την ταχεία αναζήτηση δεδομένων διαχείρισης της ροής της εναέριας κυκλοφορίας (ATFM). Άρθρο 3 Πλαίσιο διαχείρισης της ροής της εναέριας κυκλοφορίας 1. Ο σχεδιασμός, ο συντονισμός και η εκτέλεση των μέτρων διαχείρισης της ροής της εναέριας κυκλοφορίας (ATFM) από τα ενδιαφερόμενα μέρη που αναφέρονται στο άρθρο 1 παράγραφος 3 ανταποκρίνονται στις διατάξεις της ΔΟΠΑ που προσδιορίζονται στο παράρτημα. 2. Η διαχείριση της ροής της εναέριας κυκλοφορίας (ATFM) διέπεται από τις ακόλουθες αρχές: α) τα μέτρα διαχείρισης της ροής της εναέριας κυκλοφορίας (ATFM): i) προλαμβάνουν την υπερβολική ζήτηση εναέριας κυκλοφορίας ως προς τη δηλωμένη ικανότητα ελέγχου της εναέριας κυκλοφορίας (ATC) τομέων και αερολιμένων· ii) εξασφαλίζουν τη μέγιστη δυνατή αξιοποίηση της χωρητικότητας του ευρωπαϊκού δικτύου διαχείρισης της εναέριας κυκλοφορίας (EATMN), ώστε να βελτιστοποιείται η απόδοση του EATMN και να ελαχιστοποιούνται οι δυσμενείς επιπτώσεις για τους φορείς εκμετάλλευσης αεροσκαφών· iii) εξασφαλίζουν τη βελτιστοποίηση της διατιθέμενης χωρητικότητας του ευρωπαϊκού δικτύου διαχείρισης της εναέριας κυκλοφορίας (EATMN) με την ανάπτυξη και εφαρμογή μέτρων βελτίωσής της από τις μονάδες εξυπηρέτησης της εναέριας κυκλοφορίας (ATS)· iv) στηρίζουν τη διαχείριση κρίσιμων συμβάντων· β) οι τοπικές μονάδες διαχείρισης της ροής της εναέριας κυκλοφορίας (ATFM) και η κεντρική μονάδα θεωρείται ότι αποτελούν μέρος της λειτουργίας ATFM. 3. Κατά την κατανομή των χρονοθυρίδων αναχώρησης διαχείρισης της ροής της εναέριας κυκλοφορίας (ATFM) η προτεραιότητα στις πτήσεις δίδεται με βάση τη σειρά προγραμματισμένης εισόδου τους στην τοποθεσία όπου εφαρμόζεται το μέτρο διαχείρισης της ροής της εναέριας κυκλοφορίας (ATFM), εκτός εάν εξαιτίας ειδικών περιστάσεων απαιτείται εφαρμογή διαφορετικού κανόνα προτεραιότητας, ο οποίος έχει συμφωνηθεί επισήμως και είναι προς όφελος του ευρωπαϊκού δικτύου διαχείρισης της εναέριας κυκλοφορίας (EATMN). Το πρώτο εδάφιο επιτρέπεται να εφαρμόζεται για πτήσεις στις οποίες δεν είναι δυνατή η αποδοχή αλλαγής διαδρομής για την αποφυγή ή τη διευκόλυνση των συμφορημένων περιοχών, λαμβανομένης υπόψη της τοποθεσίας και της έκτασης της συμφορημένης περιοχής. Άρθρο 4 Γενικές υποχρεώσεις των κρατών μελών 1. Τα κράτη μέλη εξασφαλίζουν ότι η λειτουργία διαχείρισης της ροής της εναέριας κυκλοφορίας (ATFM) διατίθεται σε 24ωρη βάση στα μέρη που αναφέρονται στο άρθρο 1 παράγραφος 3. 2. Ο καθορισμός και η εφαρμογή των μέτρων διαχείρισης της ροής της εναέριας κυκλοφορίας (ATFM) ανταποκρίνεται στις απαιτήσεις ασφάλειας και άμυνας των κρατών μελών, ώστε να εξασφαλίζεται αποτελεσματικός σχεδιασμός, κατανομή και χρήση του εναερίου χώρου προς όφελος των μερών που αναφέρονται στο άρθρο 1 παράγραφος 3. 3. Καθιερώνονται συνεκτικές διαδικασίες συνεργασίας μεταξύ των μερών που συμμετέχουν στη λειτουργία διαχείρισης της ροής της εναέριας κυκλοφορίας (ATFM), των μονάδων εξυπηρέτησης της εναέριας κυκλοφορίας (ATS) και των φορέων που εμπλέκονται στη διαχείριση του εναερίου χώρου, ώστε να βελτιστοποιείται η χρήση του εναερίου χώρου. 4. Συντάσσεται κοινό κείμενο αναφοράς, το οποίο περιέχει τις πολιτικές, τις διαδικασίες και την περιγραφή διαδρομών και την καθοδήγηση της εναέριας κυκλοφορίας. Εφόσον χρειάζεται, η δημοσίευση των διαθέσιμων διαδρομών σε εθνικά έντυπα αεροναυτικών πληροφοριών πρέπει να ανταποκρίνεται πλήρως στο κοινό κείμενο αναφοράς. 5. Καταρτίζονται κοινές διαδικασίες για την υποβολή αίτησης εξαίρεσης από χρονοθυρίδα διαχείρισης της ροής της εναέριας κυκλοφορίας (ATFM) για αναχώρηση σύμφωνα με της διατάξεις της ΔΟΠΑ που προσδιορίζονται στο παράρτημα. Οι εν λόγω διαδικασίες συντονίζονται από την κεντρική μονάδα διαχείρισης της ροής της εναέριας κυκλοφορίας (ATFM) και δημοσιεύονται στα εθνικά έντυπα αεροναυτικών πληροφοριών. Άρθρο 5 Υποχρεώσεις των κρατών μελών όσον αφορά την κεντρική μονάδα ATFM Τα κράτη μέλη εξασφαλίζουν ότι η κεντρική μονάδα διαχείρισης της ροής της εναέριας κυκλοφορίας (ATFM): α) βελτιστοποιεί τα συνολικά αποτελέσματα των επιδόσεων του ευρωπαϊκού δικτύου διαχείρισης της εναέριας κυκλοφορίας (EATMN) με σχεδιασμό, συντονισμό και υλοποίηση των μέτρων διαχείρισης της ροής της εναέριας κυκλοφορίας (ATFM)· β) συμβουλεύεται τους φορείς εκμετάλλευσης αεροσκαφών για τον καθορισμό των μέτρων διαχείρισης της ροής της εναέριας κυκλοφορίας (ATFM)· γ) εξασφαλίζει αποτελεσματική υλοποίηση των μέτρων διαχείρισης της ροής της εναέριας κυκλοφορίας (ATFM), από κοινού με τις τοπικές μονάδες ATFΜ· δ) σε συντονισμό με τις τοπικές μονάδες διαχείρισης της ροής της εναέριας κυκλοφορίας (ATFM), καθορίζει εναλλακτικές διαδρομές με σκοπό την αποφυγή ή τη διευκόλυνση των συμφορημένων περιοχών, λαμβανομένων υπόψη των συνολικών αποτελεσμάτων των επιδόσεων στο ευρωπαϊκό δίκτυο διαχείρισης της εναέριας κυκλοφορίας (EATMN)· ε) προσφέρει αλλαγή διαδρομής στις πτήσεις με τις οποίες βελτιώνεται το αποτέλεσμα που αναφέρεται στο σημείο δ)· στ) παρέχει έγκαιρη πληροφόρηση για τη διαχείριση της ροής της εναέριας κυκλοφορίας (ATFM) σε φορείς εκμετάλλευσης αεροσκαφών και μονάδες εξυπηρέτησης της εναέριας κυκλοφορίας (ATS), στην οποία περιλαμβάνονται: i) τα σχεδιαζόμενα μέτρα διαχείρισης της ροής της εναέριας κυκλοφορίας (ATFM)· ii) ο αντίκτυπος των μέτρων διαχείρισης της ροής της εναέριας κυκλοφορίας (ATFM) στην ώρα αναχώρησης και τα χαρακτηριστικά πτήσης μεμονωμένων πτήσεων· ζ) παρακολουθεί τις περιπτώσεις έλλειψης σχεδίων πτήσης και υποβολής πολλαπλών σχεδίων πτήσης· η) αναστέλλει ένα σχέδιο πτήσης όταν, με βάση τον χρόνο ανοχής, δεν είναι δυνατή η τήρηση της χρονοθυρίδας αναχώρησης στο πλαίσιο της διαχείρισης της ροής της εναέριας κυκλοφορίας (ATFM) και δεν είναι γνωστός ο νέος εκτιμώμενος χρόνος έναρξης της αναχώρησης· θ) παρακολουθεί τον αριθμό των εξαιρέσεων που χορηγούνται με βάση το άρθρο 4 παράγραφος 5. Άρθρο 6 Γενικές υποχρεώσεις των μονάδων εξυπηρέτησης της εναέριας κυκλοφορίας (ATS) 1. Όταν πρέπει να εφαρμοστεί ένα μέτρο διαχείρισης της ροής της εναέριας κυκλοφορίας (ATFM), οι μονάδες εξυπηρέτησης της εναέριας κυκλοφορίας (ATS) συντονίζονται μέσω της τοπικής μονάδας διαχείρισης της ροής της εναέριας κυκλοφορίας (ATFM) με την κεντρική μονάδα ATFM, ώστε να εξασφαλίζεται ότι το μέτρο επιλέγεται με γνώμονα τη βελτιστοποίηση των συνολικών αποτελεσμάτων των επιδόσεων του ευρωπαϊκού δικτύου διαχείρισης της εναέριας κυκλοφορίας (EATMN). 2. Εφόσον χρειάζεται, το γραφείο υποβολής αναφορών της εξυπηρέτησης της εναέριας κυκλοφορίας (ATS) διευκολύνει την ανταλλαγή πληροφοριών μεταξύ χειριστών αεροσκαφών ή φορέων εκμετάλλευσης αεροσκαφών και της τοπικής ή κεντρικής μονάδας διαχείρισης της ροής της εναέριας κυκλοφορίας (ATFM). 3. Οι μονάδες εξυπηρέτησης της εναέριας κυκλοφορίας (ATS) εξασφαλίζουν ότι τα μέτρα διαχείρισης της ροής της εναέριας κυκλοφορίας (ATFM) που εφαρμόζονται σε αερολιμένες συντονίζονται με τον αντίστοιχο φορέα διαχείρισης αερολιμένα, ώστε να εξασφαλίζεται αποδοτικός σχεδιασμός και χρήση του αερολιμένα προς όφελος των μερών που αναφέρονται στο άρθρο 1 παράγραφος 3. 4. Οι μονάδες εξυπηρέτησης της εναέριας κυκλοφορίας (ATS) κοινοποιούν μέσω της τοπικής μονάδας διαχείρισης της ροής της εναέριας κυκλοφορίας (ATFM) στην κεντρική μονάδα ATFM όλα τα συμβάντα, τα οποία ενδέχεται να έχουν αντίκτυπο στην ικανότητα ελέγχου του εναέριου χώρου ή στη ζήτηση εναέριας κυκλοφορίας. 5. Οι μονάδες εξυπηρέτησης της εναέριας κυκλοφορίας (ATS) παρέχουν στην κεντρική μονάδα διαχείρισης της ροής της εναέριας κυκλοφορίας (ATFM) τα ακόλουθα δεδομένα και τις επακόλουθες επικαιροποιήσεις, έγκαιρα και εξασφαλίζοντας την ποιότητά τους: α) διαθεσιμότητα εναερίου χώρου και διάρθρωση των διαδρομών· β) διατάξεις τομέα και ενεργοποιήσεων· γ) χρόνους αναμονής αερολιμένα· δ) τομέα ελέγχου εναέριας κυκλοφορίας και χωρητικότητες αερολιμένων· ε) διαθεσιμότητα διαδρομής, συμπεριλαμβανομένης της διαθεσιμότητας με εφαρμογή της ευέλικτης χρήσης του εναερίου χώρου σύμφωνα με τον κανονισμό (ΕΚ) αριθ. 2150/2005· στ) επικαιροποιημένες θέσεις πτήσης· ζ) αποκλίσεις από τα σχέδια πτήσης· η) διαθεσιμότητα εναερίου χώρου, συμπεριλαμβανομένης της διαθεσιμότητας με εφαρμογή της ευέλικτης χρήσης του εναερίου χώρου σύμφωνα με τον κανονισμό (ΕΚ) αριθ. 2150/2005· θ) πραγματικούς χρόνους απογείωσης πτήσης. Τα δεδομένα διατίθενται στα μέρη που αναφέρονται στο άρθρο 1 παράγραφος 3 και παρέχονται δωρεάν στην κεντρική μονάδα διαχείρισης της ροής της εναέριας κυκλοφορίας (ATFM), η οποία τα παρέχει επίσης δωρεάν. 6. Η μονάδα εξυπηρέτησης της εναέριας κυκλοφορίας (ATS) στον αερολιμένα αναχώρησης εξασφαλίζει ότι: α) όταν μια πτήση εξαρτάται από χρονοθυρίδα της διαχείρισης της ροής της εναέριας κυκλοφορίας (ATFM) για αναχώρηση, η χρονοθυρίδα αυτή περιλαμβάνεται στην εξουσιοδότηση ελέγχου εναέριας κυκλοφορίας· β) οι πτήσεις τηρούν τις χρονοθυρίδες της διαχείρισης της ροής της εναέριας κυκλοφορίας (ATFM) για αναχώρηση· γ) οι πτήσεις που δεν τηρούν τον εκτιμώμενο χρόνο έναρξης της αναχώρησής τους, λαμβανομένου υπόψη του καθιερωμένου χρόνου ανοχής, δεν λαμβάνουν εξουσιοδότηση αναχώρησης· δ) οι πτήσεις, των οποίων το σχέδιο πτήσης έχει απορριφθεί ή ανασταλεί, δεν λαμβάνουν εξουσιοδότηση αναχώρησης. Άρθρο 7 Γενικές υποχρεώσεις των φορέων εκμετάλλευσης αεροσκαφών 1. Κάθε σχεδιαζόμενη πτήση πρέπει να καλύπτεται από ένα και μόνον σχέδιο πτήσης. Το εν λόγω σχέδιο πτήσης πρέπει να αντιπροσωπεύει ορθά τα χαρακτηριστικά της σχεδιαζόμενης πτήσης. 2. Όλα τα σχετικά με την ATFM μέτρα και οι αλλαγές τους ενσωματώνονται στην εκτέλεση της σχεδιαζόμενης πτήσης και κοινοποιούνται στον κυβερνήτη του αεροσκάφους. 3. Στις περιπτώσεις κατά τις οποίες τις οι πτήσεις αναχωρούν από αερολιμένα χωρίς να υπόκεινται σε χρονοθυρίδα διαχείρισης της ροής της εναέριας κυκλοφορίας (ATFM) για αναχώρηση, οι φορείς εκμετάλλευσης αεροσκαφών είναι υπεύθυνοι για την τήρηση του εκτιμώμενου χρόνου έναρξης της αναχώρησής τους, λαμβανομένου υπόψη ορισμένου χρόνου ανοχής, όπως ορίζουν οι σχετικές διατάξεις της ΔΟΠΑ που αναφέρονται στο παράρτημα. 4. Στις περιπτώσεις κατά τις οποίες ένα σχέδιο πτήσης έχει ανασταλεί σύμφωνα με το άρθρο 5 παράγραφος η), ο ενδιαφερόμενος φορέας εκμετάλλευσης μεριμνά για την αναπροσαρμογή ή την ακύρωση του σχεδίου πτήσης. Άρθρο 8 Γενικές υποχρεώσεις των φορέων διαχείρισης αερολιμένων Οι φορείς διαχείρισης αερολιμένων κοινοποιούν στην κεντρική μονάδα διαχείρισης της ροής της εναέριας κυκλοφορίας (ATFM), απευθείας ή μέσω της τοπικής μονάδας διαχείρισης της ροής της εναέριας κυκλοφορίας (ATFM) ή των μονάδων εξυπηρέτησης της εναέριας κυκλοφορίας (ATS) ή αμφοτέρων, όλα τα συμβάντα, τα οποία ενδέχεται να έχουν αντίκτυπο στην ικανότητα ελέγχου του εναέριου χώρου ή στη ζήτηση εναέριας κυκλοφορίας. Πληροφορούν την τοπική μονάδα διαχείρισης της ροής της εναέριας κυκλοφορίας (ATFM) και τις μονάδες εξυπηρέτησης της εναέριας κυκλοφορίας (ATS) στην περίπτωση κατά την οποία η κοινοποίηση πραγματοποιήθηκε απευθείας. Άρθρο 9 Συνοχή μεταξύ σχεδίων πτήσεων και χρονοθυρίδων των αερολιμένων 1. Τα κράτη μέλη εξασφαλίζουν ότι, εφόσον ζητηθεί από συντονιστή των χρονοθυρίδων αερολιμένα ή από φορέα διαχείρισης συντονισμένου αερολιμένα, η κεντρική μονάδα ή η τοπική μονάδα διαχείρισης της ροής της εναέριας κυκλοφορίας (ATFM) τους παρέχει το σχέδιο πτήσης που έχει γίνει δεκτό για πτήση αναχωρούσα από τον συγκεκριμένο αερολιμένα, πριν την απογείωση του αεροσκάφους. Οι συντονιστές των χρονοθυρίδων αερολιμένων ή οι φορείς διαχείρισης συντονισμένων αερολιμένων μεριμνούν για την πρόσβαση στα αποδεκτά σχέδια πτήσεων που παρέχει η κεντρική μονάδα ή η τοπική μονάδα διαχείρισης της ροής της εναέριας κυκλοφορίας (ATFM). 2. Πριν από την πτήση, οι φορείς εκμετάλλευσης αεροσκαφών παρέχουν στους αερολιμένες αναχώρησης και άφιξης τις αναγκαίες πληροφορίες, οι οποίες επιτρέπουν συσχετισμό μεταξύ του κωδικού αναφοράς πτήσης που περιέχει το σχέδιο πτήσης και του κωδικού αναφοράς πτήσης που έχει κοινοποιηθεί για την αντίστοιχη χρονοθυρίδα αερολιμένα. 3. Κάθε φορέας εκμετάλλευσης αεροσκαφών, φορέας διαχείρισης αερολιμένα και μονάδα εξυπηρέτησης της εναέριας κυκλοφορίας (ATS) δικαιούται να αναφέρει στο συντονιστή των χρονοθυρίδων αερολιμένα την επανειλημμένη εκτέλεση δρομολογίων σε χρόνους σημαντικά διαφορετικούς από τις χρονοθυρίδες που έχουν χορηγηθεί ή τη χρήση χρονοθυρίδων με σημαντικά διαφορετικό τρόπο από εκείνον που έχει προσδιορισθεί κατά την κατανομή, όταν αυτό προκαλεί ζημίες σε αερολιμένες ή στις εργασίες εναέριας κυκλοφορίας. 4. Τα κράτη μέλη εξασφαλίζουν ότι η κεντρική μονάδα διαχείρισης της ροής της εναέριας κυκλοφορίας (ATFM) υποβάλλει αναφορά στο συντονιστή των χρονοθυρίδων αερολιμένα σχετικά με επανειλημμένη εκτέλεση δρομολογίων σε χρόνους σημαντικά διαφορετικούς από τις χρονοθυρίδες που έχουν χορηγηθεί ή τη χρήση χρονοθυρίδων με σημαντικά διαφορετικό τρόπο από εκείνον που έχει προσδιορισθεί κατά την κατανομή, όταν αυτό προκαλεί ζημίες στις εργασίες διαχείρισης της ροής της εναέριας κυκλοφορίας (ATFM). Άρθρο 10 Υποχρεώσεις σχετικά με κρίσιμα συμβάντα 1. Τα κράτη μέλη εξασφαλίζουν ότι οι διαδικασίες διαχείρισης της ροής της εναέριας κυκλοφορίας (ATFM) για την αντιμετώπιση κρίσιμων συμβάντων καθιερώνονται και δημοσιεύονται από την κεντρική μονάδα διαχείρισης της ροής της εναέριας κυκλοφορίας (ATFM), ώστε να ελαχιστοποιείται η τυχόν διαταραχή του ευρωπαϊκού δικτύου διαχείρισης της εναέριας κυκλοφορίας (EATMN). 2. Κατά την προετοιμασία για το ενδεχόμενο κρίσιμων συμβάντων, οι μονάδες εξυπηρέτησης της εναέριας κυκλοφορίας (ATS) και οι φορείς διαχείρισης αερολιμένων συντονίζουν τη συνάφεια και το περιεχόμενο των διαδικασιών έκτακτης ανάγκης με τους φορείς εκμετάλλευσης αεροσκαφών τους οποίους αφορούν κρίσιμα συμβάντα, συμπεριλαμβανομένης ενδεχόμενης αναπροσαρμογής των κανόνων προτεραιότητας. Οι διαδικασίες έκτακτης ανάγκης περιλαμβάνουν: α) οργανωτικές και συντονιστικές ρυθμίσεις· β) μέτρα διαχείρισης της ροής της εναέριας κυκλοφορίας (ATFM) για τη διαχείριση της επίτευξης πρόσβασης στις θιγόμενες περιοχές με σκοπό να αποφεύγεται η υπερβολική ζήτηση εναέριας κυκλοφορίας ως προς τη δηλωμένη χωρητικότητα όλου ή μέρους του εναερίου χώρου ή των ενδιαφερόμενων αερολιμένων· γ) περιστάσεις, προϋποθέσεις και διαδικασίες για την εφαρμογή των κανόνων προτεραιότητας για πτήσεις, με τις οποίες τηρούνται τα ζωτικά συμφέροντα της πολιτικής ασφαλείας ή άμυνας των κρατών μελών· δ) ρυθμίσεις ανάκτησης. Άρθρο 11 Παρακολούθηση της συμμόρφωσης προς τα μέτρα διαχείρισης της ροής της εναέριας κυκλοφορίας (ATFM) 1. Τα κράτη μέλη εξασφαλίζουν ότι στις περιπτώσεις όπου, σε έναν αερολιμένα, η τήρηση των χρονοθυρίδων διαχείρισης της ροής της εναέριας κυκλοφορίας (ATFM) για αναχώρηση είναι ίση ή κατώτερη του 80 % κατά τη διάρκεια του έτους, η μονάδα εξυπηρέτησης της εναέριας κυκλοφορίας (ATS) του αερολιμένα παρέχει πληροφορίες σχετικές με τη μη συμμόρφωση και με τις ενέργειες που έχουν αναληφθεί για να εξασφαλισθεί η τήρηση των χρονοθυρίδων ATFM για αναχώρηση. Οι εν λόγω ενέργειες προσδιορίζονται σε αναφορά, η οποία υποβάλλεται από το ενδιαφερόμενο κράτος μέλος στην Επιτροπή. 2. Η μονάδα ATS του αερολιμένα παρέχει πληροφορίες σχετικά με τυχόν αδυναμία τήρησης των απορρίψεων ή αναστολών σχεδίου πτήσης στον εν λόγω αερολιμένα και με τις ενέργειες που έχουν αναληφθεί για να εξασφαλισθεί η τήρηση. Οι εν λόγω ενέργειες προσδιορίζονται σε αναφορά, η οποία υποβάλλεται από το ενδιαφερόμενο κράτος μέλος στην Επιτροπή. 3. Τα κράτη μέλη εξασφαλίζουν ότι: α) η κεντρική μονάδα διαχείρισης της ροής της εναέριας κυκλοφορίας (ATFM) απευθύνει κοινοποίηση σε κάθε κράτος μέλος που χορηγεί εξαιρέσεις άνω του 0,6 % των ετήσιων αναχωρήσεων από το εν λόγω κράτος μέλος· β) το κράτος μέλος που έχει λάβει κοινοποίηση σύμφωνα με το στοιχείο α) συντάσσει αναφορά στην οποία αναφέρονται λεπτομερώς οι εξαιρέσεις που έχει χορηγήσει και την υποβάλλει στην Επιτροπή. 4. Τα κράτη μέλη εξασφαλίζουν ότι, όταν διαπιστώνονται περιπτώσεις μη συμμόρφωσης με τα μέτρα ATFM κατ’ εφαρμογή του άρθρου 5 παράγραφος ζ), η κεντρική μονάδα διαχείρισης της ροής της εναέριας κυκλοφορίας (ATFM) ειδοποιεί τον φορέα εκμετάλλευσης αεροσκαφών περί της μη συμμόρφωσης. 5. Οι φορείς εκμετάλλευσης αεροσκαφών υποβάλλουν αναφορά στην κεντρική μονάδα διαχείρισης της ροής της εναέριας κυκλοφορίας (ATFM) για κάθε περίπτωση μη συμμόρφωσης με τα μέτρα ATFM παρέχοντας λεπτομερή περιγραφή των περιστάσεων που οδήγησαν σε έλλειψη σχεδίου πτήσης ή σε πολλαπλά σχέδια πτήσης και των ενεργειών στις οποίες προέβησαν για την αποκατάσταση της συμμόρφωσης. 6. Τα κράτη μέλη εξασφαλίζουν ότι η κεντρική μονάδα διαχείρισης της ροής της εναέριας κυκλοφορίας (ATFM) συντάσσει ετήσια αναφορά όπου δίδονται λεπτομέρειες για τις ελλείψεις σχεδίων πτήσης ή την υποβολή πολλαπλών σχεδίων πτήσης και ότι η εν λόγω αναφορά υποβάλλεται στην Επιτροπή. 7. Τα κράτη μέλη εξετάζουν ετησίως εάν τηρούνται τα μέτρα διαχείρισης της ροής της εναέριας κυκλοφορίας (ATFM), ώστε να εξασφαλίζεται ότι τα μέρη που αναφέρονται στο άρθρο 1 παράγραφος 3 βελτιώνουν το επίπεδο τήρησης των μέτρων αυτών. Άρθρο 12 Αξιολόγηση των επιδόσεων 1. Κατά την εφαρμογή του άρθρου 11, τα κράτη μέλη εξασφαλίζουν ότι η κεντρική μονάδα ATFM συντάσσει ετησίως έκθεση σχετικά με την ποιότητα της διαχείρισης της ροής της εναέριας κυκλοφορίας (ATFM), όπου περιλαμβάνονται λεπτομερείς πληροφορίες για: α) τις αιτίες των μέτρων διαχείρισης της ροής της εναέριας κυκλοφορίας (ATFM)· β) τον αντίκτυπο των μέτρων ATFΜ· γ) την τήρηση των μέτρων ATFΜ· δ) τη συμβολή των αναφερόμενων στο άρθρο 1 παράγραφος 3 μερών στη βελτιστοποίηση των συνολικών αποτελεσμάτων του δικτύου. 2. Τα κράτη μέλη εξασφαλίζουν τη σύσταση αρχείου, το οποίο περιέχει τα δεδομένα της διαχείρισης της ροής της εναέριας κυκλοφορίας (ATFM) που ορίζονται στο άρθρο 6 παράγραφος 5, τα σχέδια πτήσεων, τα επιχειρησιακά ημερολόγια και άλλα σχετικά στοιχεία. Το αρχείο τηρείται από την κεντρική μονάδα ATFM. Τα δεδομένα που αναφέρονται στο πρώτο εδάφιο διατηρούνται επί δύο έτη από την υποβολή τους και διατίθενται στην Επιτροπή, τα κράτη μέλη, τις μονάδες εξυπηρέτησης της εναέριας κυκλοφορίας (ATS) και τους φορείς εκμετάλλευσης αεροσκαφών, ώστε να διευκολύνεται η προετοιμασία όλων των φάσεων διαχείρισης της ροής της εναέριας κυκλοφορίας (ATFM), καθώς και η εκ των υστέρων επιχειρησιακή ανάλυση και η έρευνα. Τα εν λόγω δεδομένα διατίθενται στους συντονιστές αερολιμένων και τους φορείς διαχείρισης αερολιμένων προς χρήση στα πλαίσια των τακτικών τους αξιολογήσεων της δηλωθείσας χωρητικότητας. Άρθρο 13 Απαιτήσεις ασφάλειας πτήσεων Τα κράτη μέλη εξασφαλίζουν ότι πραγματοποιείται αξιολόγηση της ασφάλειας πτήσεων, η οποία περιλαμβάνει ταυτοποίηση των κινδύνων, εκτίμηση και περιορισμό της επικινδυνότητας, πριν εισαχθεί οποιαδήποτε σημαντική μεταβολή στα συστήματα και τις διαδικασίες διαχείρισης της ροής της εναέριας κυκλοφορίας (ATFM), καθώς και αξιολόγηση της διαδικασίας διαχείρισης της ασφάλειας πτήσεων στην οποία συνεκτιμάται όλος ο κύκλος ζωής του συστήματος διαχείρισης της εναέριας κυκλοφορίας. Άρθρο 14 Πρόσθετες απαιτήσεις 1. Τα κράτη μέλη εξασφαλίζουν ότι το προσωπικό των μερών που αναφέρονται στο άρθρο 1 παράγραφος 3, το οποίο συμμετέχει σε δραστηριότητες διαχείρισης της ροής της εναέριας κυκλοφορίας (ATFM): α) αποκτά δέουσα γνώση των διατάξεων του παρόντος κανονισμού· β) είναι κατάλληλα εκπαιδευμένο και έχει την επαγγελματική επάρκεια για τα καθήκοντά του. 2. Τα κράτη μέλη λαμβάνουν τα αναγκαία μέτρα για να εξασφαλίσουν ότι τα μέρη που αναφέρονται στο άρθρο 1 παράγραφος 3 με αρμοδιότητες στις λειτουργίες διαχείρισης της ροής της εναέριας κυκλοφορίας (ATFM): α) εκπονούν και διατηρούν επιχειρησιακά εγχειρίδια με τις αναγκαίες οδηγίες και πληροφορίες, τα οποία επιτρέπουν στο επιχειρησιακό προσωπικό τους να εφαρμόζει τις διατάξεις του παρόντος κανονισμού· β) διασφαλίζουν ότι τα εγχειρίδια αυτά είναι αναλυτικά, προσβάσιμα και επικαιροποιημένα, καθώς και ότι η επικαιροποίηση και η διανομή τους υπόκεινται σε κατάλληλη διαχείριση της ποιότητας και της διάταξης τεκμηρίωσης· γ) διασφαλίζουν ότι οι μέθοδοι εργασίας και οι επιχειρησιακές διαδικασίες είναι σύμφωνες με τον παρόντα κανονισμό. Άρθρο 15 Κυρώσεις Τα κράτη μέλη θεσπίζουν τους κανόνες επιβολής κυρώσεων για τις παραβιάσεις των διατάξεων του παρόντος κανονισμού και λαμβάνουν όλα τα μέτρα που είναι αναγκαία για να εξασφαλίσουν την εφαρμογή τους. Οι προβλεπόμενες κυρώσεις πρέπει να είναι αποτελεσματικές, αναλογικές και αποτρεπτικές. Τα κράτη μέλη κοινοποιούν τις εν λόγω διατάξεις στην Επιτροπή το αργότερο έως τις 26 Σεπτεμβρίου 2011 και την ενημερώνουν αμέσως για κάθε μεταγενέστερη τροποποίηση που τις επηρεάζει. Άρθρο 16 Έναρξη ισχύος και εφαρμογή Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 26 Σεπτεμβρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Μαρτίου 2010.

Κυκλοφοριακές διατάξεις


ΑΠΌΦΑΣΗ ΤΟΥ ΣΥΜΒΟΥΛΊΟΥ της 28ης Φεβρουαρίου 2011 για τη σύναψη εθελοντικής συμφωνίας εταιρικής σχέσης μεταξύ της Ευρωπαϊκής Κοινότητας και της Δημοκρατίας του Καμερούν για την επιβολή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση (FLEGT) (2011/201/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 3 πρώτο εδάφιο και παράγραφος 4, πρώτο εδάφιο, σε συνδυασμό με το άρθρο 218 παράγραφος 6 στοιχείο α) σημείο v) και παράγραφος 7, Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Τον Μάιο του 2003, η Ευρωπαϊκή Επιτροπή ενέκρινε Ανακοίνωση προς το Ευρωπαϊκή Κοινοβούλιο και το Συμβούλιο με τίτλο «Επιβολή της δασικής νομοθεσίας, διακυβέρνηση και εμπόριο (FLEGT): Πρόταση για ένα σχέδιο δράσης της ΕΕ», με το οποίο ζητεί τη λήψη μέτρων για την αντιμετώπιση της παράνομης υλοτομίας μέσω της σύναψης εθελοντικών συμφωνιών εταιρικής σχέσης με χώρες παραγωγής ξυλείας. Τα συμπεράσματα του Συμβουλίου σχετικά με το σχέδιο δράσης εγκρίθηκαν τον Οκτώβριο του 2003 (1), το δε Ευρωπαϊκό Κοινοβούλιο εξέδωσε ψήφισμα για το θέμα αυτό στις 11 Ιουλίου 2005. (2) (2) Σύμφωνα με την απόφαση 2011/200/ΕΕ του Συμβουλίου, της … (3), η συμφωνία εθελοντικής εταιρικής σχέσης μεταξύ της Ευρωπαϊκής Ένωσης και της Δημοκρατίας του Καμερούν για την επιβολή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση (FLEGT) («συμφωνία») υπεγράφη στις 27 Σεπτεμβρίου 2010, με την επιφύλαξη της σύναψής της. (3) Η συμφωνία θα πρέπει να συναφθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η συμφωνία εθελοντικής εταιρικής σχέσης μεταξύ της Ευρωπαϊκής Ένωσης και της Δημοκρατίας του Καμερούν για την επιβολή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας με την Ευρωπαϊκή Ένωση (FLEGT) εγκρίνεται εξ ονόματος της Ένωσης. Το κείμενο της συμφωνίας αυτής επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να προβεί εξ ονόματος της Ένωσης στη γνωστοποίηση, σύμφωνα με το άρθρο 31 της συμφωνίας, δεσμεύοντας την Ένωση. Άρθρο 3 Η Ένωση εκπροσωπείται από αντιπροσώπους της Επιτροπής στο πλαίσιο του κοινού συμβουλίου εφαρμογής και της κοινής επιτροπής παρακολούθησης σύμφωνα με το άρθρο 19 της συμφωνίας. Τα κράτη μέλη μπορούν να συμμετέχουν στις συνεδριάσεις του κοινού συμβουλίου εφαρμογής και της κοινής επιτροπής παρακολούθησης ως μέλη της αντιπροσωπείας της Ένωσης. Άρθρο 4 Για την τροποποίηση των παραρτημάτων της συμφωνίας, βάσει του άρθρου 29, η Επιτροπή εξουσιοδοτείται, σύμφωνα με τη διαδικασία που προβλέπεται στο άρθρο 11 παράγραφος 3 του κανονισμού (ΕΚ) αριθ. 2173/2005 του Συμβουλίου, της 20ής Δεκεμβρίου 2005, περί δημιουργίας εθελοντικού συστήματος αδειών FLEGT για τις εισαγωγές ξυλείας στην Ευρωπαϊκή Κοινότητα (4), να εγκρίνει τις τροποποιήσεις αυτές εξ ονόματος της Ένωσης. Άρθρο 5 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 28 Φεβρουαρίου 2011.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 995/2010 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 20ής Οκτωβρίου 2010 για τη θέσπιση των υποχρεώσεων των φορέων εκμετάλλευσης που διαθέτουν ξυλεία και προϊόντα ξυλείας στην αγορά (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, την πρόταση της Ευρωπαϊκής Επιτροπής, τη γνώμη της Ευρωπαϊκής Οικονομικής και Κοινωνικής Επιτροπής (1), Αφού ζήτησαν τη γνώμη της Επιτροπής των Περιφερειών, Αποφασίζοντας σύμφωνα με τη συνήθη νομοθετική διαδικασία (2), Εκτιμώντας τα ακόλουθα: (1) Τα δάση προσφέρουν ένα ευρύ φάσμα περιβαλλοντικών, οικονομικών και κοινωνικών οφελών, συμπεριλαμβανομένης της ξυλείας και μη ξυλωδών δασικών προϊόντων καθώς και περιβαλλοντικών υπηρεσιών που είναι απαραίτητες για την ανθρωπότητα, όπως της διατήρησης της βιοποικιλότητας και των λειτουργιών του οικοσυστήματος και της προστασίας του κλιματικού συστήματος. (2) Λόγω της αυξανόμενης ζήτησης της ξυλείας και των προϊόντων ξυλείας παγκοσμίως, σε συνδυασμό με τις ελλείψεις σε επίπεδο θεσμών και διακυβέρνησης που εντοπίζονται στον τομέα των δασών σε σειρά χωρών που παράγουν ξυλεία, η παράνομη υλοτομία και το συναφές εμπόριο έχουν καταστεί ζητήματα που προκαλούν ακόμη μεγαλύτερη ανησυχία. (3) Η παράνομη υλοτομία αποτελεί διαδεδομένο πρόβλημα που προκαλεί ανησυχία σε διεθνές επίπεδο. Συνιστά σοβαρή απειλή για τα δάση, αφού συμβάλλει στη διαδικασία της αποψίλωσης και υποβάθμισης των δασών που ευθύνεται για το 20 % περίπου των παγκόσμιων εκπομπών CO2, απειλεί τη βιοποικιλότητα και υποσκάπτει την αειφόρο διαχείριση και ανάπτυξη των δασών, συμπεριλαμβανομένης της εμπορικής βιωσιμότητας των νόμιμα λειτουργούντων φορέων εκμετάλλευσης. Συμβάλλει επίσης στις διαδικασίες απερήμωσης και μπορεί να επιτείνει ακραία καιρικά φαινόμενα και πλημμύρες. Επιπλέον, έχει κοινωνικές, πολιτικές και οικονομικές επιπτώσεις, υπονομεύοντας συχνά την πρόοδο για την επίτευξη χρηστής διακυβέρνησης και απειλώντας με αφανισμό τις τοπικές κοινότητες που εξαρτώνται από το δάσος, μπορεί δε να συνδέεται και με ένοπλες συγκρούσεις. Η αντιμετώπιση του προβλήματος της παράνομης υλοτομίας στο πλαίσιο του παρόντος κανονισμού αναμένεται να συμβάλει στις προσπάθειες της ΕΕ για μετριασμό της κλιματικής αλλαγής με αποδοτικό από απόψεως κόστους-οφέλους τρόπο, θα πρέπει δε να θεωρείται συμπληρωματική της δράσης και της δέσμευσης που έχει αναλάβει η ΕΕ στο πλαίσιο της σύμβασης πλαισίου των Ηνωμένων Εθνών για την αλλαγή του κλίματος. (4) Η απόφαση αριθ. 1600/2002/ΕΚ του Ευρωπαϊκού Κοινοβουλίου και του Συμβουλίου, της 22ας Ιουλίου 2002, για τη θέσπιση του Έκτου Κοινοτικού Προγράμματος Δράσης για το Περιβάλλον (3), προσδιορίζει ως κατά προτεραιότητα δράση την εξέταση της δυνατότητας λήψης ενεργών μέτρων για την παρεμπόδιση και την καταπολέμηση του εμπορίου παρανόμως υλοτομημένης ξυλείας και την εξακολούθηση της ενεργού συμμετοχής της Ένωσης και των κρατών μελών της στην εφαρμογή διεθνών και περιφερειακών αποφάσεων και συμφωνιών όσον αφορά δασικά θέματα. (5) Στην ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο, της 21ης Μαΐου 2003, με τίτλο «Επιβολή της δασικής νομοθεσίας, Διακυβέρνηση και Εμπόριο (FLEGT) Πρόταση για ένα σχέδιο δράσης της ΕΕ», προτείνεται δέσμη μέτρων για τη στήριξη των διεθνών προσπαθειών αντιμετώπισης του προβλήματος, της παράνομης υλοτομίας και του συναφούς εμπορίου στο πλαίσιο της συνολικής προσπάθειας της Ένωσης για μακρόπνοη δασική διαχείριση. (6) Το Ευρωπαϊκό Κοινοβούλιο και το Συμβούλιο επικρότησαν την εν λόγω ανακοίνωση και αναγνώρισαν την ανάγκη συμβολής της Ένωσης στις παγκόσμιες προσπάθειες αντιμετώπισης του προβλήματος της παράνομης υλοτομίας. (7) Σύμφωνα με το στόχο της εν λόγω ανακοίνωσης, δηλαδή να εξασφαλιστεί ότι μόνον τα προϊόντα ξυλείας που έχουν παραχθεί σύμφωνα με την εθνική νομοθεσία της χώρας παραγωγής ξυλείας εισέρχονται στην Ένωση, η Ένωση διαπραγματεύεται εθελοντικές συμφωνίες συνεργασίας (FLEGT VPA) με τις χώρες παραγωγής ξυλείας (χώρες-εταίροι), οι οποίες θεσπίζουν νομικά δεσμευτική υποχρέωση των μερών να εφαρμόζουν καθεστώς χορήγησης αδειών και ρύθμισης του εμπορίου ξυλείας και των προϊόντων που ορίζονται στις συγκεκριμένες FLEGT VPA. (8) Δεδομένης της έκτασης και του επείγοντος χαρακτήρα του προβλήματος, είναι αναγκαίο να υποστηριχθούν ενεργά οι προσπάθειες κατά της παράνομης υλοτομίας και του συναφούς εμπορίου, να συμπληρωθεί και να ενισχυθεί η πρωτοβουλία FLEGT VPA και να προαχθούν οι συνέργειες μεταξύ των πολιτικών που αποβλέπουν στη διατήρηση των δασών και στην επίτευξη υψηλού επιπέδου περιβαλλοντικής προστασίας, περιλαμβανομένης της καταπολέμησης της αλλαγής του κλίματος και της απώλειας βιοποικιλότητας. (9) Θα πρέπει να αναγνωριστούν οι προσπάθειες των χωρών που έχουν συνάψει VPA FLEGT με την Ένωση, καθώς και οι αρχές που τις διέπουν, ιδίως όσον αφορά τον ορισμό της νόμιμα παραχθείσας ξυλείας και να ενθαρρυνθούν περαιτέρω χώρες να συνάψουν VPA FLEGT. Θα πρέπει επίσης να ληφθεί υπόψη το γεγονός ότι, βάσει του συστήματος χορήγησης αδειών FLEGT, μόνον η ξυλεία που έχει υλοτομηθεί σύμφωνα με τις σχετικές εθνικές νομοθετικές διατάξεις και τα προϊόντα ξυλείας που παράγονται από τέτοια ξυλεία εξάγονται στην Ένωση. Ως εκ τούτου, η ξυλεία που εμπεριέχεται στα προϊόντα ξυλείας τα οποία είναι εγγεγραμμένα στα παραρτήματα II και III του κανονισμού (ΕΚ) αριθ. 2173/2005 του Συμβουλίου, της 20ής Δεκεμβρίου 2005, περί δημιουργίας εθελοντικού συστήματος αδειών FLEGT για τις εισαγωγές ξυλείας στην Ευρωπαϊκή Κοινότητα (4), προελεύσεως χωρών εταίρων εγγεγραμμένων στο παράρτημα I του εν λόγω κανονισμού θα πρέπει να θεωρείται ως νόμιμα υλοτομημένη, εφόσον τα εν λόγω προϊόντα ξυλείας συμμορφώνονται με τον εν λόγω κανονισμό και τις τυχόν διατάξεις εφαρμογής. (10) Θα πρέπει επίσης να συνεκτιμηθεί το γεγονός ότι η σύμβαση για το διεθνές εμπόριο ειδών της άγριας πανίδας και χλωρίδας που απειλούνται με εξαφάνιση (CITES) επιβάλλει στα μέρη της σύμβασης να χορηγούν άδεια CITES προς εξαγωγή μόνον εφόσον πρόκειται για είδος εγγεγραμμένο στον κατάλογο CITES το οποίο, μεταξύ άλλων, είναι σύμφωνο με την εθνική νομοθεσία της χώρας εξαγωγής. Ως εκ τούτου, η ξυλεία των ειδών που είναι εγγεγραμμένα στα παραρτήματα A, B ή Γ του κανονισμού (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών άγριας πανίδας και χλωρίδας με τον έλεγχο του εμπορίου τους (5) θα πρέπει να θεωρείται νόμιμα υλοτομημένη, εφόσον συμμορφώνεται με τον εν λόγω κανονισμό και τις τυχόν διατάξεις εφαρμογής. (11) Έχοντας υπόψη ότι η χρήση ανακυκλωμένης ξυλείας και προϊόντων της θα πρέπει να ενθαρρύνεται και ότι η υπαγωγή των προϊόντων αυτών στο πεδίο εφαρμογής του παρόντος κανονισμού θα επιβάρυνε δυσανάλογα τους φορείς εκμετάλλευσης, η χρησιμοποιημένη ξυλεία και τα χρησιμοποιημένα προϊόντα ξυλείας που έχουν συμπληρώσει τον κύκλο ζωής τους και διαφορετικά θα απορρίπτονταν ως απόβλητα θα πρέπει να εξαιρεθούν του παρόντος κανονισμού. (12) Η διάθεση για πρώτη φορά στην εσωτερική αγορά παράνομα υλοτομημένης ξυλείας ή προϊόντων τέτοιου είδους ξυλείας θα πρέπει να απαγορευθεί δυνάμει ενός των μέτρων που προβλέπει ο παρών κανονισμός. Λαμβανομένης υπόψη της πολυπλοκότητας της παράνομης υλοτομίας, των υποκειμένων αιτίων της και της επίπτωσής της, θα πρέπει να ληφθούν ειδικά μέτρα όπως εκείνα που εστιάζονται στη συμπεριφορά των φορέων εκμετάλλευσης. (13) Στο πλαίσιο του σχεδίου δράσης FLEGT η Επιτροπή και, όταν απαιτείται, τα κράτη μέλη, μπορούν να υποστηρίζουν και να διεξάγουν μελέτες και έρευνα σχετικά με τα επίπεδα και τη φύση της παράνομης υλοτομίας στα διάφορα κράτη, και να κοινοποιούν τις σχετικές πληροφορίες, όπως επίσης να υποστηρίζουν την παροχή πρακτικής βοήθειας στους φορείς εκμετάλλευσης, σχετικά με τη νομοθεσία που ισχύει στα κράτη παραγωγής προϊόντων υλοτομίας. (14) Ελλείψει διεθνώς αναγνωρισμένου ορισμού, θα πρέπει να λαμβάνεται ως βάση για τον ορισμό της παράνομης υλοτόμησης η νομοθεσία της χώρας όπου πραγματοποιήθηκε η υλοτόμηση, συμπεριλαμβανομένων των σχετικών κανονιστικών ρυθμίσεων της χώρας αυτής καθώς και της εφαρμογής στην εν λόγω χώρα των διεθνών συμβάσεων στις οποίες είναι συμβαλλόμενο μέρος. (15) Πολλά προϊόντα ξυλείας υφίστανται πολυάριθμες κατεργασίες πριν και μετά την πρώτη διάθεσή τους στην εσωτερική αγορά. Προκειμένου να αποφευχθεί κάθε περιττή διοικητική επιβάρυνση, οι φορείς εκμετάλλευσης που διαθέτουν για πρώτη φορά ξυλεία και προϊόντα ξυλείας στην εσωτερική αγορά θα πρέπει να υπόκεινται σε σύστημα υποχρέωσης επιμέλειας, ενώ οι έμποροι που συμμετέχουν στην αλυσίδα εφοδιασμού θα πρέπει υποχρεωτικώς να παρέχουν βασικές πληροφορίες σχετικά με τους προμηθευτές και τους πελάτες τους, οι οποίες θα επιτρέπουν την ιχνηλασιμότητα της ξυλείας και των προϊόντων ξυλείας. (16) Στη βάση συστημικής προσέγγισης, οι φορείς εκμετάλλευσης που διαθέτουν για πρώτη φορά στην εσωτερική αγορά ξυλεία και προϊόντα ξυλείας πρέπει να λαμβάνουν κατάλληλα μέτρα προκειμένου να διασφαλίζεται ότι δεν θα διατίθενται στην εσωτερική αγορά ξυλεία και προϊόντα τέτοιου είδους ξυλείας. Για το σκοπό αυτό, οι φορείς εκμετάλλευσης θα πρέπει να επιδεικνύουν δέουσα επιμέλεια μέσω ενός συστήματος μέτρων και διαδικασιών, ώστε να ελαχιστοποιείται ο κίνδυνος της διάθεσης παράνομα υλοτομημένης ξυλείας και προϊόντων που προέρχονται από τέτοια ξυλεία στην εσωτερική αγορά. (17) Το σύστημα δέουσας επιμέλειας περιλαμβάνει τρία στοιχεία εγγενή στη διαχείριση κινδύνου: πρόσβαση σε πληροφορίες, αξιολόγηση κινδύνου και μετριασμό του κινδύνου που εντοπίζεται. Το σύστημα δέουσας επιμέλειας θα πρέπει να προβλέπει την πρόσβαση στις πληροφορίες για τις πηγές και τους προμηθευτές της ξυλείας και προϊόντων ξυλείας που διατίθενται στην εσωτερική αγορά, για πρώτη φορά μαζί με σχετικές πληροφορίες όπως η συμμόρφωση με την κείμενη νομοθεσία, η χώρα υλοτόμησης, το είδος, η ποσότητα και, εφόσον απαιτείται, η επιμέρους εθνική περιφέρεια και η άδεια υλοτομίας. Βάσει των πληροφοριών αυτών, οι φορείς εκμετάλλευσης θα πρέπει να διενεργούν αξιολόγηση κινδύνου. Όπου εντοπίζεται κίνδυνος, οι φορείς εκμετάλλευσης θα πρέπει να μετριάζουν τον κίνδυνο κατά τρόπο αναλογικό προς αυτόν, με σκοπό την πρόληψη της διάθεσης στην εσωτερική αγορά παράνομα υλοτομημένης ξυλείας ή εξ αυτής παραγόμενων προϊόντων ξυλείας. (18) Προς αποφυγή περιττών διοικητικών επιβαρύνσεων, δεν θα πρέπει να ζητείται από φορείς εκμετάλλευσης οι οποίοι ήδη χρησιμοποιούν συστήματα ή διαδικασίες που συμμορφώνονται με τις απαιτήσεις του παρόντος κανονισμού να θεσμοθετήσουν νέα συστήματα. (19) Προκειμένου να αναγνωρίζονται οι καλές πρακτικές στον δασικό τομέα, κατά τη διαδικασία αξιολόγησης κινδύνου μπορεί να χρησιμοποιούνται η πιστοποίηση ή άλλα συστήματα επαλήθευσης τρίτων μερών που περιλαμβάνουν την επαλήθευση συμμόρφωσης προς την κείμενη νομοθεσία. (20) Ο κλάδος της ξυλείας είναι ζωτικής σημασίας για την οικονομία της Ένωσης. Οι οργανώσεις φορέων εκμετάλλευσης είναι σημαντικοί παράγοντες του κλάδου, δεδομένου ότι εκπροσωπούν τα συμφέροντά του σε μεγάλη κλίμακα και ανταλλάσσουν απόψεις και πείρα με ευρύ φάσμα ενδιαφερομένων μερών. Οι οργανώσεις αυτές διαθέτουν, επίσης, την τεχνογνωσία και ικανότητα της ανάλυσης της κείμενης νομοθεσίας και διευκόλυνσης της συμμόρφωσης των μελών τους αλλά δεν θα πρέπει να χρησιμοποιούν αυτή την ιδιότητα για να κυριαρχήσουν στην αγορά. Προκειμένου να διευκολυνθεί η εφαρμογή του παρόντος κανονισμού και να προαχθεί η ανάπτυξη καλών πρακτικών, είναι, επομένως, σκόπιμο να αναγνωρίζονται οι οργανώσεις που έχουν αναπτύξει συστήματα υποχρέωσης επιμέλειας που συμμορφώνονται με τις απαιτήσεις του παρόντος κανονισμού. Η αναγνώριση και η ανάκληση της αναγνώρισης οργανισμών παρακολούθησης θα πρέπει να γίνεται με δικαιοσύνη και διαφάνεια. Θα πρέπει να δημοσιοποιηθεί κατάλογος των εν λόγω αναγνωρισμένων οργανώσεων ώστε οι φορείς εκμετάλλευσης να μπορούν να προσφεύγουν σε αυτές. (21) Οι αρμόδιες αρχές θα πρέπει να διεξάγουν τακτικούς ελέγχους των οργανισμών παρακολούθησης για να διαπιστώνουν κατά πόσον όντως εκπληρώνουν τις υποχρεώσεις που καθορίζονται στον παρόντα κανονισμό. Οι αρμόδιες αρχές θα πρέπει επίσης να προσπαθούν να διεξάγουν ελέγχους όταν περιέρχονται στην κατοχή τους σχετικές πληροφορίες, συμπεριλαμβανομένων βάσιμων ανησυχιών τρίτων μερών. (22) Οι αρμόδιες αρχές θα πρέπει να ελέγχουν κατά πόσον οι φορείς εκμετάλλευσης όντως εκπληρώνουν τις υποχρεώσεις που καθορίζονται στον παρόντα κανονισμό. Προς τον σκοπό αυτό, οι αρμόδιες αρχές θα πρέπει να προβαίνουν σε επίσημους ελέγχους βάσει σχεδίου, εφόσον συντρέχει λόγος, ενδεχομένως και στις εγκαταστάσεις των φορέων εκμετάλλευσης και επιτόπιους ελέγχους, και θα πρέπει να είναι σε θέση να απαιτούν από τους φορείς την ανάληψη διορθωτικών ενεργειών. Επιπλέον, οι αρμόδιες αρχές θα πρέπει επίσης να προσπαθούν να διεξάγουν ελέγχους όταν περιέρχονται στην κατοχή τους σχετικές πληροφορίες, συμπεριλαμβανομένων βάσιμων ανησυχιών τρίτων μερών. (23) Οι αρμόδιες αρχές θα πρέπει να τηρούν μητρώα των ελέγχων και να διαθέτουν τις σχετικές πληροφορίες σύμφωνα με την οδηγία 2003/4/ΕΚ του Ευρωπαϊκού Κοινοβουλίου και του Συμβουλίου, της 28ης Ιανουαρίου 2003, για την πρόσβαση του κοινού σε περιβαλλοντικές πληροφορίες (6). (24) Συνεκτιμώντας τον διεθνή χαρακτήρα της παράνομης υλοτομίας και του συναφούς εμπορίου, είναι σκόπιμη η συνεργασία μεταξύ των αρμοδίων αρχών καθώς και με τις διοικητικές αρχές τρίτων χωρών και με την Επιτροπή. (25) Προκειμένου να διευκολυνθεί η δυνατότητα των φορέων εκμετάλλευσης που διαθέτουν στην αγορά ξυλεία ή προϊόντα ξυλείας να συμμορφωθούν προς τις απαιτήσεις του παρόντος κανονισμού, λαμβανομένης υπόψη της κατάστασης των μικρομεσαίων επιχειρήσεων, τα κράτη μέλη πρέπει, επικουρούμενα εφόσον απαιτείται από την Επιτροπή, να παρέχουν στους φορείς εκμετάλλευσης τεχνική και άλλου είδους βοήθεια και να διευκολύνουν την ανταλλαγή πληροφοριών. Η βοήθεια αυτή δεν απαλλάσσει τους φορείς εκμετάλλευσης από την υποχρέωση επίδειξης της δέουσας επιμέλειας. (26) Οι έμποροι και οι οργανισμοί παρακολούθησης θα πρέπει να αποφεύγουν τη λήψη μέτρων που θα μπορούσαν να υπονομεύσουν την επίτευξη του στόχου του παρόντος κανονισμού. (27) Τα κράτη μέλη θα πρέπει να εξασφαλίζουν ότι τυχόν παραβάσεις του παρόντος κανονισμού, μεταξύ άλλων από φορείς εκμετάλλευσης, χονδρεμπόρους και οργανώσεις παρακολούθησης, θα επισύρουν αποτελεσματικές, αναλογικές και αποτρεπτικές κυρώσεις. Στους εθνικούς κανόνες μπορεί να προβλέπεται ότι μετά την επιβολή αποτελεσματικών, αναλογικών και αποτρεπτικών κυρώσεων για παραβιάσεις της απαγόρευσης εμπορίας ξυλείας και προϊόντων τέτοιου είδους ξυλείας στην εσωτερική αγορά, η ξυλεία και τα προϊόντα αυτά δεν καταστρέφονται υποχρεωτικά, αλλά μπορούν εναλλακτικά να διατίθενται για σκοπούς δημόσιου συμφέροντος. (28) Η Επιτροπή θα πρέπει να εξουσιοδοτηθεί να εγκρίνει κατ’ εξουσιοδότηση πράξεις σύμφωνα με το άρθρο 290 της συνθήκης για τη λειτουργία της Ευρωπαϊκής Ένωσης (ΣΛΕΕ) όσον αφορά τις διαδικασίες για την αναγνώριση και την ανάκληση αναγνώρισης οργανισμών παρακολούθησης, τα περαιτέρω συναφή κριτήρια αξιολόγησης των κινδύνων που μπορεί να είναι αναγκαία για τη συμπλήρωση εκείνων που ήδη προβλέπονται από τον παρόντα κανονισμό καθώς και όσον αφορά τον κατάλογο της ξυλείας και των προϊόντων ξυλείας στον οποίο εφαρμόζεται ο κανονισμός. Είναι ιδιαιτέρως σημαντικό η Επιτροπή να προβαίνει σε κατάλληλες διαβουλεύσεις κατά τη διάρκεια των προπαρασκευαστικών εργασιών της, συμπεριλαμβανομένων των διαβουλεύσεων σε επίπεδο εμπειρογνωμόνων. (29) Προκειμένου να διασφαλίζονται ενιαίοι όροι εφαρμογής, θα πρέπει να ανατεθούν στην Επιτροπή εκτελεστικές εξουσίες για τη θέσπιση λεπτομερών κανόνων σχετικά με τη συχνότητα και τη φύση των ελέγχων των αρμόδιων αρχών στις οργανώσεις παρακολούθησης και τα συστήματα υποχρέωσης επιμέλειας, με εξαίρεση τη θέσπιση περαιτέρω κριτηρίων εκτίμησης κινδύνου. Σύμφωνα με το άρθρο 291 της ΣΛΕΕ οι κανόνες και γενικές αρχές που αφορούν τους μηχανισμούς με τους οποίους τα κράτη μέλη ελέγχουν την από την Επιτροπή άσκηση των εκτελεστικών της αρμοδιοτήτων καθορίζονται εκ των προτέρων από κανονισμό που εγκρίνεται σύμφωνα με τη συνήθη νομοθετική διαδικασία. Μέχρις ότου εγκριθεί αυτός ο νέος κανονισμός, συνεχίζει να ισχύει η απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (7), με εξαίρεση την κανονιστική διαδικασία με έλεγχο, που δεν έχει εφαρμογή. (30) Θα πρέπει να δοθεί στους φορείς εκμετάλλευσης και στις αρμόδιες αρχές εύλογο χρονικό διάστημα, ώστε να μπορέσουν να προετοιμαστούν για να ανταποκριθούν στις απαιτήσεις του παρόντος κανονισμού. (31) Δεδομένου ότι ο στόχος του παρόντος κανονισμού, δηλαδή η καταπολέμηση της παράνομης υλοτομίας και του συναφούς εμπορίου δεν μπορεί να επιτευχθεί από τα μεμονωμένα κράτη μέλη και, επομένως, λόγω της κλίμακάς του, μπορεί να επιτευχθεί καλύτερα σε ενωσιακό επίπεδο, η Ένωση δύναται να θεσπίσει μέτρα, σύμφωνα με την αρχή της επικουρικότητας του άρθρου 5 της συνθήκης για την Ευρωπαϊκή Ένωση. Σύμφωνα με την αρχή της αναλογικότητας του ίδιου άρθρου, ο παρών κανονισμός δεν υπερβαίνει το μέτρο που είναι αναγκαίο για την επίτευξη του στόχου αυτού, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο Ο παρών κανονισμός καθορίζει τις υποχρεώσεις των φορέων εκμετάλλευσης που διαθέτουν για πρώτη φορά ξυλεία και προϊόντα ξυλείας στην εσωτερική αγορά, καθώς και τις υποχρεώσεις των εμπόρων. Άρθρο 2 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: α) ως «ξυλεία και προϊόντα ξυλείας» νοούνται η ξυλεία και τα προϊόντα ξυλείας που καθορίζονται στο παράρτημα, εξαιρουμένων των προϊόντων ξυλείας ή συστατικών στοιχείων των εν λόγω προϊόντων που έχουν κατασκευαστεί από ξυλεία ή προϊόντα ξυλείας που έχουν ολοκληρώσει τον κύκλο ζωής τους και σε άλλη περίπτωση θα απορρίπτονταν ως απόβλητα, όπως ορίζεται στο άρθρο 3 παράγραφος 1 της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, σχετικά με τα απόβλητα (8)· β) ως «διάθεση στην αγορά» νοείται η για πρώτη φορά προμήθεια, με οποιαδήποτε μέσα και ανεξαρτήτως της τεχνικής πώλησης, ξυλείας ή προϊόντων ξυλείας στην εσωτερική αγορά προς διανομή ή χρήση στο πλαίσιο εμπορικής δραστηριότητας, είτε αυτή πραγματοποιείται επί πληρωμή είτε δωρεάν. Περιλαμβάνει επίσης την προμήθεια με μέσο επικοινωνίας εξ αποστάσεως, όπως ορίζεται στην οδηγία 97/7/ΕΚ του Ευρωπαϊκού Κοινοβουλίου και του Συμβουλίου, της 20ής Μαΐου 1997, για την προστασία των καταναλωτών κατά τις εξ αποστάσεως συμβάσεις (9). Η διάθεση στην εσωτερική αγορά, προϊόντων ξυλείας προερχόμενων από ξυλεία ή προϊόντα ξυλείας που διατίθενται ήδη στην αγορά δεν συνιστά «διάθεση στην αγορά»· γ) ως «φορέας εκμετάλλευσης» νοείται κάθε φυσικό ή νομικό πρόσωπο που διαθέτει στην αγορά ξυλεία ή προϊόντα ξυλείας· δ) ως «έμπορος» νοείται οποιοδήποτε φυσικό ή νομικό πρόσωπο που, στο πλαίσιο εμπορικής δραστηριότητας στην εσωτερική αγορά, πραγματοποιεί αγοραπωλησίες ξυλείας ή προϊόντων ξυλείας που έχουν ήδη διατεθεί στην εσωτερική αγορά· ε) ως «χώρα υλοτόμησης» νοείται η χώρα ή το έδαφος όπου υλοτομήθηκε η ξυλεία ή η ξυλεία που εμπεριέχεται στα προϊόντα ξυλείας· στ) ως «νόμιμα υλοτομημένη» νοείται η ξυλεία που υλοτομήθηκε σύμφωνα με την κείμενη νομοθεσία της χώρας υλοτόμησης· ζ) ως «παράνομα υλοτομημένη» νοείται η ξυλεία που υλοτομήθηκε κατά παράβαση της κείμενης νομοθεσίας της χώρας υλοτόμησης· η) ως «κείμενη νομοθεσία» νοείται η νομοθεσία που ισχύει στη χώρα υλοτόμησης και η οποία καλύπτει τους εξής τομείς δικαίου: - τα δικαιώματα υλοτόμησης εντός των νομίμως δημοσιευμένων ορίων, - τις πληρωμές για τα δικαιώματα υλοτόμησης και ξυλείας, συμπεριλαμβανομένων των δασμών υλοτόμησης, - την υλοτόμηση, συμπεριλαμβανομένης της περιβαλλοντικής και δασικής νομοθεσίας, όπου περιλαμβάνονται η δασική διαχείριση και η διατήρηση της βιοποικιλότητας, όταν αφορούν άμεσα την υλοτομία, - τα έννομα δικαιώματα τρίτων όσον αφορά τη χρήση και την ιδιοκτησία που θίγονται από την υλοτόμηση, και - το εμπόριο και τα τελωνεία, στο βαθμό που αφορούν τον δασικό τομέα. Άρθρο 3 Καθεστώς της ξυλείας και των προϊόντων ξυλείας που καλύπτονται από τον FLEGT και την CITES Η ξυλεία που εμπεριέχεται στα προϊόντα ξυλείας τα οποία είναι εγγεγραμμένα στα παραρτήματα II και III του κανονισμού (ΕΚ) αριθ. 2173/2005, τα οποία κατάγονται από χώρες εταίρους που περιλαμβάνονται στο παράρτημα I του εν λόγω κανονισμού και τα οποία είναι σύμμορφα με τον εν λόγω κανονισμό και με τις διατάξεις εφαρμογής του, θεωρούνται νόμιμα υλοτομημένα για τους σκοπούς του παρόντος κανονισμού. Η ξυλεία ειδών που είναι εγγεγραμμένα στα παραρτήματα A, B ή Γ του κανονισμού (ΕΚ) αριθ. 338/97 και η οποία συμμορφώνεται με τον εν λόγω κανονισμό και με τις διατάξεις εφαρμογής του, θεωρείται νόμιμα υλοτομημένη για τους σκοπούς του παρόντος κανονισμού. Άρθρο 4 Υποχρεώσεις των φορέων εκμετάλλευσης 1. Απαγορεύεται η διάθεση στην αγορά παράνομα υλοτομημένης ξυλείας ή προϊόντων τέτοιου είδους ξυλείας. 2. Οι φορείς εκμετάλλευσης θα επιδεικνύουν δέουσα επιμέλεια όταν διαθέτουν ξυλεία και προϊόντα ξυλείας στην αγορά. Προς τούτο, οφείλουν να χρησιμοποιούν πλαίσιο διαδικασιών και μέτρων, καλούμενο εφεξής «σύστημα δέουσας επιμέλειας», όπως ορίζεται στο άρθρο 6. 3. Κάθε φορέας εκμετάλλευσης διατηρεί και αξιολογεί ανά τακτά χρονικά διαστήματα το σύστημα δέουσας επιμέλειας που χρησιμοποιεί, εκτός εάν ο φορέας εκμετάλλευσης χρησιμοποιεί σύστημα δέουσας επιμέλειας οργανισμού παρακολούθησης που αναφέρεται στο άρθρο 8. Ως βάση για το σύστημα δέουσας επιμέλειας μπορούν να χρησιμοποιηθούν τόσο τα υφιστάμενα κατά την εθνική νομοθεσία συστήματα εποπτείας όσο και οποιαδήποτε προαιρετική αλυσίδα μηχανισμών περιφρούρησης οι οποίοι πληρούν τις απαιτήσεις του παρόντος κανονισμού. Άρθρο 5 Υποχρέωση ιχνηλασιμότητας Οι έμποροι πρέπει να μπορούν, σε ολόκληρη την αλυσίδα προμήθειας, να προσδιορίζουν: α) τους φορείς εκμετάλλευσης ή τους εμπόρους που προμήθευσαν την ξυλεία και τα προϊόντα ξυλείας· και β) όπου έχει εφαρμογή, τους εμπόρους στους οποίους έχουν διαθέσει ξυλεία και προϊόντα ξυλείας· Οι έμποροι πρέπει να διατηρούν τις πληροφορίες που αναφέρονται στο πρώτο εδάφιο για μια πενταετία, τουλάχιστον, και να τις διαθέτουν στις αρμόδιες αρχές όποτε τους ζητηθεί. Άρθρο 6 Συστήματα δέουσας επιμέλειας 1. Το σύστημα υποχρέωσης επιμέλειας που αναφέρεται στο άρθρο 4 παράγραφος 2 περιλαμβάνει τα ακόλουθα στοιχεία: α) μέτρα και διαδικασίες που παρέχουν πρόσβαση στις ακόλουθες πληροφορίες σχετικά με την προμήθεια από τον φορέα εκμετάλλευσης της ξυλείας και των προϊόντων ξυλείας που διατίθενται στην αγορά: - περιγραφή, με την εμπορική ονομασία και τον τύπο του προϊόντος καθώς επίσης την κοινή ονομασία του είδους δένδρου και, όπου έχει εφαρμογή, την πλήρη επιστημονική ονομασία, - χώρα υλοτόμησης και, κατά περίπτωση: i) περιφέρεια της χώρας όπου υλοτομήθηκε η ξυλεία· και ii) άδεια υλοτομίας· - ποσότητα (εκφραζόμενη σε όγκο, βάρος ή αριθμό μονάδων), - όνομα και διεύθυνση του προμηθευτή του φορέα εκμετάλλευσης, - όνομα και διεύθυνση του φορέα εκμετάλλευσης που προμηθεύτηκε την ξυλεία και τα προϊόντα ξυλείας, - έγγραφα ή άλλες πληροφορίες που καταδεικνύουν τη συμμόρφωση της εν λόγω ξυλείας και των εν λόγω προϊόντων ξυλείας προς την κείμενη νομοθεσία, β) διαδικασίες αξιολόγησης των κινδύνων που δίνουν τη δυνατότητα στον φορέα εκμετάλλευσης να αναλύσει και να αξιολογήσει τον κίνδυνο της διάθεσης στην αγορά παράνομα υλοτομημένης ξυλείας ή προϊόντων ξυλείας προερχόμενων από τέτοια ξυλεία. Οι διαδικασίες αυτές λαμβάνουν υπόψη τις πληροφορίες που καθορίζονται στο στοιχείο α), καθώς και συναφή κριτήρια αξιολόγησης των κινδύνων, μεταξύ άλλων: - εξασφάλιση συμμόρφωσης προς την κείμενη νομοθεσία, η οποία μπορεί να περιλαμβάνει πιστοποίηση ή άλλα συστήματα επαλήθευσης από τρίτους που καλύπτουν τη συμμόρφωση προς την κείμενη νομοθεσία, - διάδοση της παράνομης υλοτόμησης συγκεκριμένων ειδών δένδρων, - διάδοση της παράνομης υλοτόμησης ή πρακτικών της χώρας και/ή της περιφέρειας υλοτόμησης της ξυλείας, συμπεριλαμβανομένης της εξέτασης του αν επικρατούν συνθήκες ένοπλης σύγκρουσης, - κυρώσεις που επιβάλλονται από το Συμβούλιο Ασφαλείας των ΗΕ ή το Συμβούλιο της Ευρωπαϊκής Ένωσης όσον αφορά τις εισαγωγές και εξαγωγές ξυλείας, - πολυπλοκότητα της αλυσίδας εφοδιασμού ξυλείας και προϊόντων ξυλείας, γ) εκτός από τις περιπτώσεις κατά τις οποίες ο κίνδυνος που εντοπίζεται κατά τη διάρκεια των διαδικασιών αξιολόγησης του κινδύνου που αναφέρονται στο στοιχείο β) είναι αμελητέος, διαδικασίες μετριασμού του κινδύνου που συνίστανται σε δέσμη μέτρων και διαδικασιών οι οποίες είναι κατάλληλες και αναλογικές προκειμένου να ελαχιστοποιούν αποτελεσματικά τον εν λόγω κίνδυνο και οι οποίες ενδέχεται να περιλαμβάνουν την απαίτηση συμπληρωματικών πληροφοριών ή εγγράφων ή/και την απαίτηση της επαλήθευσης από τρίτους. 2. Οι λεπτομερείς κανόνες που εξασφαλίζουν την ομοιόμορφη εφαρμογή της παραγράφου 1, εκτός από τα περαιτέρω συναφή κριτήρια αξιολόγησης των κινδύνων που αναφέρονται στη δεύτερη πρόταση του στοιχείου β) της παραγράφου 1 του παρόντος άρθρου θεσπίζονται σύμφωνα με την κανονιστική διαδικασία, που αναφέρεται στο άρθρο 18 παράγραφος 2. Οι κανόνες αυτοί θεσπίζονται το αργότερο στις 3 Ιουνίου 2012. 3. Λαμβανομένων υπόψη των εξελίξεων στην αγορά και της πείρας που θα αποκτηθεί από την εφαρμογή του παρόντος κανονισμού, ιδίως όπως προσδιορίζονται μέσω της ανταλλαγής πληροφοριών που αναφέρεται στο άρθρο 13 και της υποβολής των εκθέσεων που προβλέπει το άρθρο 20 παράγραφος 3, η Επιτροπή μπορεί να εγκρίνει κατ’ εξουσιοδότηση πράξεις σύμφωνα με το άρθρο 290 της ΣΛΕΕ όσον αφορά περαιτέρω συναφή κριτήρια αξιολόγησης των κινδύνων που ενδέχεται να είναι απαραίτητα για τη συμπλήρωση εκείνων που προβλέπονται στη δεύτερη πρόταση του στοιχείου β) της παραγράφου 1 του παρόντος άρθρου προκειμένου να διασφαλίζεται η αποτελεσματικότητα του συστήματος δέουσας επιμέλειας. Για τις κατ’ εξουσιοδότηση πράξεις που προβλέπει η παρούσα παράγραφος ισχύουν οι διαδικασίες των άρθρων 15, 16 και 17. Άρθρο 7 Αρμόδιες αρχές 1. Κάθε κράτος μέλος ορίζει μία ή περισσότερες αρμόδιες αρχές που είναι υπεύθυνες για την εφαρμογή του παρόντος κανονισμού. Τα κράτη μέλη γνωστοποιούν στην Επιτροπή τα ονόματα και τις διευθύνσεις των αρμοδίων αρχών έως τις 3 Ιουνίου 2011. Τα κράτη μέλη ενημερώνουν την Επιτροπή για τυχόν αλλαγές των ονομάτων ή διευθύνσεων των αρμοδίων αρχών. 2. Η Επιτροπή δημοσιοποιεί κατάλογο των αρμοδίων αρχών τον οποίο τοποθετεί και στο διαδίκτυο. Ο κατάλογος επικαιροποιείται ανά τακτά χρονικά διαστήματα. Άρθρο 8 Οργανισμοί παρακολούθησης 1. Ο οργανισμός παρακολούθησης: α) διατηρεί και αξιολογεί τακτικά ένα σύστημα δέουσας επιμέλειας σύμφωνα με το άρθρο 6 και χορηγεί στους φορείς εκμετάλλευσης το δικαίωμα χρήσης του· β) ελέγχει την ορθή χρήση του δικού του συστήματος δέουσας επιμέλειας από τους εν λόγω φορείς εκμετάλλευσης· γ) λαμβάνει τα κατάλληλα μέτρα σε περίπτωση αδυναμίας ενός φορέα εκμετάλλευσης να χρησιμοποιήσει ορθώς το δικό του σύστημα δέουσας επιμέλειας, μεταξύ των οποίων και ενημέρωση των αρμόδιων αρχών σε περίπτωση σημαντικής ή επανειλημμένης ανεπάρκειας του φορέα εκμετάλλευσης. 2. Κάθε οργανισμός μπορεί να υποβάλει αίτηση αναγνώρισης ως οργανισμός παρακολούθησης, εφόσον συμμορφώνεται με τις ακόλουθες απαιτήσεις: α) έχει νομική οντότητα και έχει τη νόμιμη έδρα του εντός της Ένωσης· β) έχει την κατάλληλη πείρα και την ικανότητα να ασκεί τα καθήκοντα που αναφέρονται στην παράγραφο 1· και γ) διασφαλίζει την αποφυγή συγκρούσεων καθηκόντων κατά την άσκηση των καθηκόντων του. 3. Η Επιτροπή, αφού έλθει σε διαβούλευση με τα ενδιαφερόμενα κράτη μέλη, αναγνωρίζει ως οργανισμό παρακολούθησης τους αιτούντες που πληρούν τις απαιτήσεις της παραγράφου 2. Η απόφαση για την αναγνώριση οργανισμού παρακολούθησης κοινοποιείται από την Επιτροπή στις αρμόδιες αρχές όλων των κρατών μελών. 4. Οι αρμόδιες αρχές διενεργούν ελέγχους ανά τακτικά διαστήματα για να διαπιστώσουν εάν οι οργανισμοί παρακολούθησης που λειτουργούν στα πλαίσια της δικαιοδοσίας των αρμοδίων αρχών εξακολουθούν να ανταποκρίνονται στα καθήκοντα της παραγράφου 1 και να συμμορφώνονται προς τις απαιτήσεις της παραγράφου 2. Έλεγχοι μπορεί επίσης να διεξάγονται όταν η αρμόδια αρχή του κράτους μέλους διαθέτει σχετικές πληροφορίες, συμπεριλαμβανομένων βάσιμων ανησυχιών τρίτων μερών, ή διαπιστώνει ελλείψεις όσον αφορά την τήρηση από φορέα εκμετάλλευσης, του συστήματος υποχρέωσης επιμέλειας του οργανισμού παρακολούθησης. Τα αποτελέσματα των ελέγχων υποβάλλονται με έκθεση σύμφωνα με την οδηγία 2003/4/ΕΚ. 5. Αν μια αρμόδια αρχή διαπιστώσει ότι οργανισμός παρακολούθησης είτε δεν ανταποκρίνεται πλέον στα καθήκοντα της παραγράφου 1 είτε δεν συμμορφώνεται πλέον προς τις απαιτήσεις της παραγράφου 2, ενημερώνει αμελλητί την Επιτροπή. 6. Η Επιτροπή ανακαλεί την αναγνώριση οργανισμού παρακολούθησης εφόσον διαπιστώσει, ιδιαίτερα με βάση τις πληροφορίες που δίδονται κατά την παράγραφο 5, ότι ο οργανισμός παρακολούθησης δεν ανταποκρίνεται πλέον στα καθήκοντα της παραγράφου 1 ή δεν συμμορφώνεται προς τις απαιτήσεις της παραγράφου 2. Προτού προβεί σε ανάκληση της αναγνώρισης ενός οργανισμού παρακολούθησης η Επιτροπή ενημερώνει τα οικεία κράτη μέλη. Η απόφαση διά της οποίας ανακαλείται η αναγνώριση του οργανισμού ανακοινώνεται από την Επιτροπή στις αρμόδιες αρχές όλων των κρατών μελών 7. Για να συμπληρωθούν οι διαδικαστικοί κανόνες όσον αφορά την αναγνώριση και την ανάκληση αναγνώρισης των οργανισμών παρακολούθησης και για να τροποποιηθούν οι εν λόγω κανόνες, αν αυτό απαιτείται βάσει της αποκτηθείσας πείρας, η Επιτροπή μπορεί να εγκρίνει κατ’ εξουσιοδότηση πράξεις σύμφωνα με το άρθρο 290 της ΣΛΕΕ, διασφαλίζοντας ταυτόχρονα δικαιοσύνη και διαφάνεια όσον αφορά την αναγνώριση και την ανάκληση της αναγνώρισης. Για τις κατ’ εξουσιοδότηση πράξεις που προβλέπει η παρούσα παράγραφος ισχύουν οι διαδικασίες των άρθρων 15, 16 και 17. Οι πράξεις αυτές θεσπίζονται το αργότερο στις 3 Μαρτίου 2012. 8. Οι λεπτομερείς κανόνες όσον αφορά τη συχνότητα και το είδος των ελέγχων της παραγράφου 4 που είναι αναγκαίοι για τη διασφάλιση της ουσιαστικής εποπτείας των οργανισμών παρακολούθησης και της ομοιόμορφης εφαρμογής της εν λόγω παραγράφου, θεσπίζονται με την κανονιστική διαδικασία του άρθρου 18 παράγραφος 2. Οι κανόνες αυτοί θεσπίζονται το αργότερο στις 3 Ιουνίου 2012. Άρθρο 9 Κατάλογος των οργανισμών παρακολούθησης Η Επιτροπή δημοσιεύει τον κατάλογο των οργανισμών παρακολούθησης στην Επίσημη Εφημερίδα της Ευρωπαϊκής Ένωσης, σειρά C και τον δημοσιοποιεί στο δικτυακό της τόπο. Ο κατάλογος επικαιροποιείται ανά τακτά χρονικά διαστήματα. Άρθρο 10 Έλεγχοι σε φορείς εκμετάλλευσης 1. Οι αρμόδιες αρχές διενεργούν ελέγχους για να επαληθεύσουν εάν οι φορείς εκμετάλλευσης συμμορφώνονται με τις απαιτήσεις που ορίζονται στα άρθρα 4 και 6. 2. Οι έλεγχοι της παραγράφου 1 διεξάγονται με βάση περιοδικά επανεξεταζόμενο πρόγραμμα και με γνώμονα τον κίνδυνο. Επιπλέον, έλεγχοι μπορεί να διεξάγονται όταν μια αρμόδια αρχή διαθέτει σχετικές πληροφορίες, συμπεριλαμβανομένων βάσιμων ανησυχιών τρίτων μερών, σχετικά με τη συμμόρφωση ενός φορέα εκμετάλλευσης προς τον παρόντα κανονισμό. 3. Οι έλεγχοι της παραγράφου 1 είναι δυνατόν να περιλαμβάνουν μεταξύ άλλων: α) εξέταση του συστήματος υποχρέωσης επίδειξης της δέουσας επιμέλειας, συμπεριλαμβανομένων της εκτίμησης κινδύνου και των διαδικασιών μετριασμού του κινδύνου· β) εξέταση της τεκμηρίωσης και των μητρώων που αποδεικνύουν την εύρυθμη λειτουργία του συστήματος επίδειξης της δέουσας επιμέλειας και των διαδικασιών· γ) αιφνίδιους ελέγχους, περιλαμβανομένων των επιτόπιων. 4. Οι φορείς εκμετάλλευσης παρέχουν κάθε είδους βοήθεια για να διευκολύνουν τη διενέργεια των ελέγχων που αναφέρονται στην παράγραφο 1, ιδίως όσον αφορά την πρόσβαση σε χώρους και την υποβολή τεκμηρίωσης ή αρχείων. 5. Με την επιφύλαξη του άρθρου 19, αν, μετά τη διενέργεια των ελέγχων που αναφέρονται στην παράγραφο 1, έχουν εντοπισθεί ελλείψεις, οι αρμόδιες αρχές μπορούν να ενημερώνουν τον φορέα εκμετάλλευσης για τις αναγκαίες εκ μέρους του διορθωτικές ενέργειες. Επιπλέον, ανάλογα με τη φύση των ελλείψεων που διαπιστώνονται, τα κράτη μέλη μπορούν να λάβουν άμεσα προσωρινά μέτρα στα οποία περιλαμβάνονται μεταξύ άλλων: α) κατάσχεση της ξυλείας και των προϊόντων ξυλείας· β) απαγόρευση της εμπορικής διακίνησης ξυλείας και προϊόντων ξυλείας. Άρθρο 11 Μητρώα ελέγχων 1. Οι αρμόδιες αρχές τηρούν μητρώα των ελέγχων που αναφέρονται στο άρθρο 10 παράγραφος 1, στα οποία αναφέρουν τη φύση και τα αποτελέσματα των ελέγχων, καθώς και κάθε ανακοίνωση διορθωτικών ενεργειών που κοινοποιήθηκαν δυνάμει του άρθρου 10 παράγραφος 5. Τα μητρώα όλων των ελέγχων τηρούνται επί πέντε τουλάχιστον έτη. 2. Οι πληροφορίες που αναφέρονται στην παράγραφο 1 δημοσιοποιούνται σύμφωνα με την οδηγία 2003/4/ΕΚ. Άρθρο 12 Συνεργασία 1. Οι αρμόδιες αρχές συνεργάζονται μεταξύ τους, με τις διοικητικές αρχές τρίτων χωρών και με την Επιτροπή προκειμένου να εξασφαλίσουν τη συμμόρφωση με τον παρόντα κανονισμό. 2. Οι αρμόδιες αρχές ανταλλάσσουν πληροφορίες με τις αρμόδιες αρχές άλλων κρατών μελών καθώς και με την Επιτροπή για σοβαρές αδυναμίες που τυχόν εντοπίζονται μέσω των ελέγχων που αναφέρονται στο άρθρο 8 παράγραφος 4 και στο άρθρο 10 παράγραφος 1 και για τους τύπους των κυρώσεων που επιβάλλονται βάσει του άρθρου 19. Άρθρο 13 Τεχνική βοήθεια, καθοδήγηση και ανταλλαγή πληροφοριών 1. Με την επιφύλαξη των υποχρεώσεων των φορέων εκμετάλλευσης για επιμέλεια σύμφωνα με το άρθρο 4 παράγραφος 2, τα κράτη μέλη, συνεπικουρούμενα αν χρειαστεί από την Επιτροπή, παρέχουν τεχνικής φύσεως και άλλη βοήθεια και καθοδήγηση στους φορείς εκμετάλλευσης, συνεκτιμώντας την κατάσταση των μικρομεσαίων επιχειρήσεων, προκειμένου να διευκολύνουν τη συμμόρφωση με τις απαιτήσεις του παρόντος κανονισμού, ιδίως σε σχέση με την εφαρμογή συστήματος υποχρέωσης επιμέλειας σύμφωνα με το άρθρο 6. 2. Τα κράτη μέλη, συνεπικουρούμενα, αν χρειαστεί, από την Επιτροπή, μπορεί να διευκολύνουν την ανταλλαγή και τη διάδοση πληροφοριών σχετικά με την παράνομη υλοτομία, προκειμένου ιδιαίτερα να διευκολυνθούν οι φορείς εκμετάλλευσης στην εκτίμηση κινδύνου όπως καθορίζεται στο άρθρο 6 παράγραφος 1 στοιχείο β), καθώς και σχετικά με βέλτιστες πρακτικές σε σχέση με την εφαρμογή του παρόντος κανονισμού. 3. Η βοήθεια παρέχεται κατά τρόπο που αποτρέπει την αποποίηση των ευθυνών των αρμόδιων αρχών και προστατεύει την ανεξαρτησία τους όσον αφορά την επιβολή του κανονισμού. Άρθρο 14 Τροποποιήσεις του παραρτήματος Προκειμένου να ληφθούν υπόψη αφενός η πείρα που θα αποκτηθεί από την εφαρμογή του παρόντος κανονισμού, ιδίως όπως αυτή προκύπτει από την υποβολή των εκθέσεων που προβλέπει το άρθρο 20 παράγραφοι 3 και 4 και από την ανταλλαγή πληροφοριών που αναφέρεται στο άρθρο 13, και αφετέρου οι εξελίξεις όσον αφορά τα τεχνικά χαρακτηριστικά, τους τελικούς χρήστες και τις διαδικασίες παραγωγής ξυλείας και προϊόντων ξυλείας, η Επιτροπή μπορεί να εγκρίνει κατ’ εξουσιοδότηση πράξεις σύμφωνα με το άρθρο 290 της ΣΛΕΕ, τροποποιώντας και συμπληρώνοντας τον κατάλογο της ξυλείας και των προϊόντων ξυλείας του παραρτήματος. Οι πράξεις αυτές δεν επιβαρύνουν δυσανάλογα τους φορείς εκμετάλλευσης. Για τις κατ’ εξουσιοδότηση πράξεις που προβλέπονται στον παρόν άρθρο ισχύουν οι διαδικασίες των άρθρων 15, 16 και 17. Άρθρο 15 Εκτέλεση της εξουσιοδότησης 1. Οι εξουσίες για την έγκριση κατ’ εξουσιοδότηση πράξεων που προβλέπεται στο άρθρο 6 παράγραφος 3, στο άρθρο 8 παράγραφος 7 και στο άρθρο 14 ανατίθενται στην Επιτροπή για περίοδο επτά ετών από τις 2 Δεκεμβρίου 2010. Η Επιτροπή εκπονεί έκθεση σχετικά με τις εξουσίες που της ανατέθηκαν το αργότερο τρεις μήνες πριν από την παρέλευση τριετίας από την ημερομηνία εφαρμογής του παρόντος κανονισμού. Η εξουσιοδότηση παρατείνεται αυτομάτως για περιόδους της αυτής διάρκειας, εκτός αν το Ευρωπαϊκό Κοινοβούλιο ή το Συμβούλιο την ανακαλέσουν σύμφωνα με το άρθρο 16. 2. Μόλις εγκρίνει μια πράξη κατ’ εξουσιοδότηση η Επιτροπή την κοινοποιεί ταυτοχρόνως στο Ευρωπαϊκό Κοινοβούλιο και το Συμβούλιο. 3. Οι εξουσίες για την έκδοση πράξεων κατ’ εξουσιοδότηση ανατίθενται στην Επιτροπή υπό τις προϋποθέσεις που προβλέπονται στα άρθρα 16 και 17. Άρθρο 16 Ανάκληση της ανάθεσης εξουσίας 1. Η εξουσιοδότηση που προβλέπεται στο άρθρο 6 παράγραφος 3, στο άρθρο 8 παράγραφος 7 και στο άρθρο 14 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. 2. Το θεσμικό όργανο που κινεί εσωτερική διαδικασία για να αποφασιστεί αν θα ανακληθεί η εξουσιοδότηση αναλαμβάνει να ενημερώσει το άλλο θεσμικό όργανο και την Επιτροπή, εντός εύλογου χρονικού διαστήματος, προτού ληφθεί η τελική απόφαση, αναφέροντας τις ανατεθείσες εξουσίες που ενδέχεται να αποτελέσουν αντικείμενο ανάκλησης καθώς και τους πιθανούς λόγους της ανάκλησης. 3. Η απόφαση ανάκλησης θέτει τέρμα στην εξουσιοδότηση που προσδιορίζεται στην εν λόγω απόφαση. Παράγει αποτελέσματα αμέσως ή σε μεταγενέστερη ημερομηνία που καθορίζεται σε αυτήν. Δεν θίγει το κύρος των κατ’ εξουσιοδότηση πράξεων που ισχύουν ήδη. Δημοσιεύεται στην Επίσημη Εφημερίδα της Ευρωπαϊκής Ένωσης. Άρθρο 17 Αντιρρήσεις στις κατ’ εξουσιοδότηση πράξεις 1. Το Ευρωπαϊκό Κοινοβούλιο ή το Συμβούλιο μπορούν να αντιταχθούν σε κατ’ εξουσιοδότηση πράξη εντός περιόδου δύο μηνών από την ημερομηνία κοινοποίησης. Με πρωτοβουλία του Ευρωπαϊκού Κοινοβουλίου ή του Συμβουλίου, η προθεσμία αυτή μπορεί να παραταθεί κατά δύο μήνες. 2. Αν κατά τη λήξη αυτής της περιόδου ούτε το Ευρωπαϊκό Κοινοβούλιο ούτε το Συμβούλιο αντιταχθούν στην κατ’ εξουσιοδότηση πράξη, η κατ’ εξουσιοδότηση πράξη δημοσιεύεται στην Επίσημη Εφημερίδα της Ευρωπαϊκής Ένωσης και τίθεται σε ισχύ την ημερομηνία που ορίζεται στις διατάξεις της. Η κατ’ εξουσιοδότηση πράξη μπορεί να δημοσιευτεί στην Επίσημη Εφημερίδα της Ευρωπαϊκής Ένωσης και να τεθεί σε ισχύ πριν από την εκπνοή της εν λόγω περιόδου, αν τόσο το Ευρωπαϊκό Κοινοβούλιο όσο και το Συμβούλιο έχουν ενημερώσει την Επιτροπή για την πρόθεσή τους να μη διατυπώσουν αντιρρήσεις. 3. Αν το Ευρωπαϊκό Κοινοβούλιο ή το Συμβούλιο αντιταχθούν σε κατ’ εξουσιοδότηση εκδοθείσα πράξη, αυτή δεν τίθεται σε ισχύ. Το θεσμικό όργανο που αντιτάχθηκε στην κατ’ εξουσιοδότηση πράξη αναφέρει τους λόγους των αντιρρήσεών του. Άρθρο 18 Επιτροπή 1. Η Ευρωπαϊκή Επιτροπή επικουρείται από την επιτροπή για την επιβολή της δασικής νομοθεσίας, τη διακυβέρνηση και το εμπόριο (FLEGT) που συνεστήθη δυνάμει του άρθρου 11 του κανονισμού (ΕΚ) αριθ. 2173/2005. 2. Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης. Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ είναι τρίμηνη. Άρθρο 19 Κυρώσεις 1. Τα κράτη μέλη θεσπίζουν τους κανόνες σχετικά με τις κυρώσεις που επιβάλλονται για τις παραβάσεις των διατάξεων του παρόντος κανονισμού και λαμβάνουν όλα τα απαραίτητα μέτρα προκειμένου να εξασφαλίσουν την εφαρμογή τους. 2. Οι προβλεπόμενες κυρώσεις πρέπει να είναι αποτελεσματικές, αναλογικές και αποτρεπτικές και είναι δυνατόν να περιλαμβάνουν, μεταξύ άλλων: α) πρόστιμα αναλογικά προς την οικολογική καταστροφή, προς την αξία της σχετικής ξυλείας ή των σχετικών προϊόντων ξυλείας, και προς τις φορολογικές απώλειες και τις οικονομικές ζημίες που προκύπτουν από την παράβαση· το επίπεδο των προστίμων υπολογίζεται κατά τρόπο ώστε οι παραβάτες να στερούνται πραγματικά των οικονομικών πλεονεκτημάτων που απορρέουν από τις παραβάσεις τις οποίες διέπραξαν, με την επιφύλαξη του νόμιμου δικαιώματός τους να ασκούν επαγγελματική δραστηριότητα· στην περίπτωση επανάληψης βαρείας παραβάσεως, το επίπεδο των προστίμων αυξάνεται βαθμηδόν· β) την κατάσχεση της σχετικής ξυλείας και των σχετικών προϊόντων ξυλείας· γ) την άμεση αναστολή της αδείας άσκησης εμπορικής δραστηριότητας. 3. Τα κράτη μέλη κοινοποιούν τις εν λόγω διατάξεις στην Επιτροπή και της κοινοποιούν αμελλητί κάθε μεταγενέστερη τροποποίηση των διατάξεων αυτών. Άρθρο 20 Υποβολή εκθέσεων 1. Τα κράτη μέλη υποβάλλουν στην Επιτροπή, μέχρι τις 30 Απριλίου κάθε δεύτερου έτους που έπεται της 3ης Μαρτίου 2013, έκθεση για την εφαρμογή του παρόντος κανονισμού κατά την προηγούμενη διετία. 2. Βάσει των εν λόγω εκθέσεων, η Επιτροπή συντάσσει έκθεση η οποία υποβάλλεται στο Ευρωπαϊκό Κοινοβούλιο ανά διετία. Κατά την προετοιμασία της έκθεσης, η Επιτροπή λαμβάνει υπόψη την πρόοδο που έχει επιτευχθεί όσον αφορά τη σύναψη και λειτουργία των VPA FLEGT, δυνάμει του κανονισμού (ΕΚ) αριθ. 2173/2005 και τη συμβολή τους στην ελαχιστοποίηση της παρουσίας παράνομα υλοτομημένης ξυλείας και προϊόντων τέτοιου είδους ξυλείας στην εσωτερική αγορά. 3. Έως τις 3 Δεκεμβρίου 2015 και κατόπιν κάθε έξι έτη, η Επιτροπή επανεξετάζει, βάσει των εκθέσεων περί εφαρμογής του παρόντος κανονισμού και της σχετικής εμπειρίας, τη λειτουργία και την αποτελεσματικότητα του παρόντος κανονισμού, μεταξύ άλλων όσον αφορά την πρόληψη της διάθεσης παράνομα υλοτομημένης ξυλείας και προϊόντων τέτοιου είδους ξυλείας στην εσωτερική αγορά. Ειδικότερα εξετάζει τις διοικητικές συνέπειες για τις μικρομεσαίες επιχειρήσεις καθώς και το πεδίο των προϊόντων. Η έκθεση αυτή μπορεί, ενδεχομένως, να συνοδεύεται και από ενδεδειγμένες νομοθετικές προτάσεις. 4. Η πρώτη από τις εκθέσεις που αναφέρονται στην παράγραφο 3 πρέπει να περιλαμβάνει αξιολόγηση της τρέχουσας κατάστασης στην Ένωση όσον αφορά την οικονομία και το εμπόριο, σε σχέση με τα προϊόντα του κεφαλαίου 49 της συνδυασμένης ονοματολογίας, με ιδιαίτερη έμφαση στην ανταγωνιστικότητα των σχετικών τομέων, προκειμένου να εξεταστεί η ενδεχόμενη συμπερίληψή τους στον κατάλογο ξυλείας και προϊόντων ξυλείας που περιλαμβάνεται στο παράρτημα του παρόντος κανονισμού. Στην έκθεση που αναφέρεται στο πρώτο εδάφιο πρέπει επίσης να αξιολογείται η αποτελεσματικότητα της απαγόρευσης της εμπορίας παράνομα υλοτομημένης ξυλείας και προϊόντων τέτοιου είδους ξυλείας, σύμφωνα με το άρθρο 4 παράγραφος 1 καθώς των συστημάτων υποχρέωσης επιμέλειας που καθορίζονται στο άρθρο 6. Άρθρο 21 Έναρξη ισχύος και εφαρμογή Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Τίθεται σε εφαρμογή από τις 3 Μαρτίου 2013. Ωστόσο, το άρθρο 6 παράγραφος 2, το άρθρο 7 παράγραφος 1, το άρθρο 8 παράγραφοι 7 και 8 εφαρμόζονται από τις 2 Δεκεμβρίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 20 Οκτωβρίου 2010.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 745/2012 ΤΗΣ ΕΠΙΤΡΟΠΉΣ της 16ης Αυγούστου 2012 σχετικά με τον καθορισμό των συντελεστών που εφαρμόζονται στα σιτηρά τα οποία εξάγονται υπό μορφή Scotch whisky για την περίοδο 2012/2013 Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), Έχοντας υπόψη τον κανονισμό (ΕΚ) αριθ. 1670/2006 της Επιτροπής, της 10ης Νοεμβρίου 2006, περί λεπτομερών κανόνων εφαρμογής του κανονισμού (ΕΚ) αριθ. 1784/2003 του Συμβουλίου όσον αφορά τον καθορισμό και τη χορήγηση προσαρμοσμένων επιστροφών για τα σιτηρά που εξάγονται υπό μορφή οινοπνευματωδών ποτών (2), και ιδίως το άρθρο 5, Εκτιμώντας τα ακόλουθα: (1) Το άρθρο 4 παράγραφος 1 του κανονισμού (ΕΚ) αριθ. 1670/2006 προβλέπει ότι οι ποσότητες των σιτηρών για τις οποίες χορηγείται επιστροφή είναι οι ποσότητες των σιτηρών που τίθενται υπό έλεγχο και παραδίδονται για απόσταξη, στις οποίες εφαρμόζεται συντελεστής που καθορίζεται σε ετήσια βάση για κάθε ενδιαφερόμενο κράτος μέλος. Ο συντελεστής αυτός εκφράζει την υφιστάμενη σχέση, για το σχετικό οινοπνευματώδες ποτό, μεταξύ των συνολικών εξαγόμενων ποσοτήτων και των συνολικών ποσοτήτων που διατίθενται στο εμπόριο βάσει της τάσης που διαπιστώνεται ως προς την εξέλιξη των εν λόγω ποσοτήτων στη διάρκεια των ετών, των οποίων ο αριθμός αντιστοιχεί στο μέσο χρονικό διάστημα παλαίωσης του εν λόγω οινοπνευματώδους ποτού. (2) Με βάση τις πληροφορίες που διαβίβασε το Ηνωμένο Βασίλειο για την περίοδο από την 1η Ιανουαρίου έως τις 31 Δεκεμβρίου 2011, η εν λόγω μέση περίοδος παλαίωσης κατά το 2011 ήταν οκτώ έτη για το Scotch whisky. (3) Ο εκτελεστικός κανονισμός (ΕΕ) αριθ. 1094/2011 της Επιτροπής, της 28ης Οκτωβρίου 2011, σχετικά με τον καθορισμό των συντελεστών που εφαρμόζονται στα σιτηρά τα οποία εξάγονται με τη μορφή του Scotch whisky για την περίοδο 2011/2012 (3), έχει παύσει να παράγει τα αποτελέσματά του, δεδομένου ότι αφορά τους συντελεστές που ίσχυαν για την περίοδο 2011/2012. Πρέπει, συνεπώς, να καθοριστούν οι συντελεστές για την περίοδο από την 1η Οκτωβρίου 2012 έως τις 30 Σεπτεμβρίου 2013. (4) Το άρθρο 10 του πρωτοκόλλου 3 της συμφωνίας για τον Ευρωπαϊκό Οικονομικό Χώρο αποκλείει τη χορήγηση επιστροφών κατά την εξαγωγή προς το Λιχτενστάιν, την Ισλανδία και τη Νορβηγία. Επιπλέον, η Ένωση έχει συνάψει συμφωνίες με ορισμένες τρίτες χώρες που προβλέπουν την κατάργηση των επιστροφών κατά την εξαγωγή. Συνεπώς, κατ’ εφαρμογή του άρθρου 7 παράγραφος 2 του κανονισμού (ΕΚ) αριθ. 1670/2006, θα πρέπει να ληφθούν υπόψη τα ανωτέρω στον υπολογισμό των συντελεστών για την περίοδο 2012/2013, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Για την περίοδο από την 1η Οκτωβρίου 2012 έως τις 30 Σεπτεμβρίου 2013, οι συντελεστές που αναφέρονται στο άρθρο 4 του κανονισμού (ΕΚ) αριθ. 1670/2006 και εφαρμόζονται στα σιτηρά που χρησιμοποιούνται στο Ηνωμένο Βασίλειο για την παρασκευή του Scotch whisky, καθορίζονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Οκτωβρίου 2012 έως τις 30 Σεπτεμβρίου 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Αυγούστου 2012.


ΚΑΝΟΝΙΣΜΌΣ (ΕΕ) αριθ. 238/2010 ΤΗΣ ΕΠΙΤΡΟΠΉΣ της 22ας Μαρτίου 2010 για την τροποποίηση του παραρτήματος V του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις επισήμανσης για ποτά με περισσότερο από 1,2 % κατ’ όγκο αλκοόλης και τα οποία περιέχουν ορισμένες χρωστικές τροφίμων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 24, παράγραφος 3, Εκτιμώντας τα ακόλουθα: (1) Το παράρτημα V του κανονισμού (ΕΚ) αριθ. 1333/2008 περιλαμβάνει κατάλογο χρωστικών τροφίμων για τις οποίες η επισήμανση πρέπει να περιλαμβάνει τις επιπρόσθετες πληροφορίες ότι οι εν λόγω χρωστικές μπορεί να έχουν επιβλαβή συνέπεια στη δραστηριότητα και προσοχή στα παιδιά. (2) Εξαίρεση στον κανόνα αυτό προβλέπεται ήδη στο παράρτημα V του κανονισμού (ΕΚ) αριθ. 1333/2008 για τρόφιμα στα οποία η χρωστική έχει χρησιμοποιηθεί για υγειονομικά ή άλλα σήματα σε προϊόντα με βάση το κρέας ή για το σφράγισμα ή τη διακοσμητική χρώση κελύφων αυγών. (3) Οι χρωστικές που απαριθμούνται στο παράρτημα V του κανονισμού (ΕΚ) αριθ. 1333/2008 μπορούν να χρησιμοποιούνται σε ορισμένα αλκοολούχα ποτά, όπως αρωματισμένοι οίνοι, αρωματισμένα ποτά με βάση τον οίνο και αρωματισμένα κοκτέιλ αμπελοοινικών προϊόντων, οίνοι από φρούτα, μηλίτης οίνος, απίτης και ορισμένα οινοπνευματώδη ποτά. Λαμβάνοντας υπόψη ότι τα προϊόντα που περιέχουν περισσότερο από 1,2 % κατ’ όγκο αλκοόλη δεν προορίζονται για κατανάλωση από παιδιά, η επιπρόσθετη επισήμανση που προβλέπεται στο παράρτημα V του κανονισμού (ΕΚ) αριθ. 1333/2008 δεν είναι, συνεπώς, ούτε αναγκαία ούτε κατάλληλη για τα τρόφιμα αυτά. (4) Κατά συνέπεια, το παράρτημα V του κανονισμού (ΕΚ) αριθ. 1333/2008 πρέπει να τροποποιηθεί ανάλογα. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα V του κανονισμού (ΕΚ) αριθ. 1333/2008 τροποποιείται ως εξής: Η υποσημείωση «(*) Με εξαίρεση τα τρόφιμα στα οποία η(οι) χρωστική(-ές) έχουν χρησιμοποιηθεί για υγειονομικά ή άλλα σήματα σε προϊόντα με βάση το κρέας ή για το σφράγισμα ή τη διακοσμητική χρώση κελύφων αυγών» αντικαθίσταται από την εξής:. «(*) Με εξαίρεση: α) τα τρόφιμα στα οποία η(οι) χρωστική(ές) έχουν χρησιμοποιηθεί για υγειονομικά ή άλλα σήματα σε προϊόντα με βάση το κρέας ή για το σφράγισμα ή τη διακοσμητική χρώση κελύφων αυγών και β) ποτά που περιέχουν περισσότερο από 1,2 % κατ’ όγκο οινόπνευμα.» Άρθρο 2 Ο παρών κανονισμός αρχίζει να ισχύει την εικοστή ημέρα από την ημερομηνία δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 20 Ιουλίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Μαρτίου 2010.

Πολιτική για την υγεία